url: =Rih – Tedim Road India & Myanmar (ASEAN) Highway pi ~ Dr. Dongno :: ZOMI DAILY\nposted on 12 July 2018 at 10:19 pm Lomkholna: Dongno, News, Zomi\nZogam ah cikmah hun aa i ngaihsut baan loh, i kilamet ngei loh Highway kici mawtaw lam lianpi India gam panin Tedim Gungal gam kantanin Tedim khuapi ong tawn ding cih thu i zak ciangin, Zogam buppi kuamapeuh lungdamin lametna lianpi tawh i ngaklah ciat hi.\nTua kawmkaal ah hih Highway lamlianpi leh a omsa Biuha lampi nih thu ciantakin aki theihtel lohna hangin upmawhna, ki muan lohna, kideihsak-lohnate nasia lua ahih manin ngaihsutna tuamtuam ong piangin tua panin Zomite iki pumkhat nading asiasak ciang, thu dik lo tak dinmun ong tun hi. Hih thu hangin, Tedim gamin i ngah ding (ASEAN Highway ciang ahi ding) lamlianpi vai i nawmgkai sak ding deih huai lo hi. Hoihtakin thu khualna tawh Zogam ading deihsakna tawh lungngai-in pilvangtakin i om ciat ding thupi mahmah hi.\nA kitel khial highway nihte:\nHighway Khatna : “Tedim-Mansuanglei-Laitui-Ciau lampi”, (“Biuha lampi” zong ici hi.) Hih pen Kawl kumpi bawl ahih manin, TEDIM-RIH ROAD ci-in Lam zumpi ah kiciamteh hi. Tedim pan kipan ahih manin amin zong TEDIM tawh kipan hi. Hih lampi vai ah Laitui khua ii hanciamnate thupi aa etteh huai hi. A mau sepna khempeuh pen Kawl kumpi’ Biuha lam ading aa asepna uh ahi hi.( India, Rih-Tedim Road tawh kisai lo). Kum sawtpi mah kizang khin aa Zogam noptuamna tampi kingah zo hi.\nHih Biuha lampi asawt lo-in Union Highway, ‘Pyihtaungsuh Lan Mah Gyi’ ci-in ahoihzawin ong puah pha lai ding ahih manin lungdam huai semsem hi. Hih pen Kawl Kumpi’ Project hi aa Laituite ‘ngahsa’ i cih, Biuha lampi ahi hi.\nHighway Nihna : Tulaitak aa i gengen, Kapteel atawn ding pen RIH-TEDIM ROAD kici aa India kumpi ong bawlsak ding (Kawl kumpi bawl ding hi lo) ahih ciangin, Rih pan ong bawl suk ding ahih manin amin zong RIH tawh kipan hi. India Kumpi-in, Look East policy ong neih uh ciangin tua nuai ah ASEAN gamte tawh, Myanmar-Thailand-Cambodia-Vietnam dongin leilam kikawm nading kongpi, ‘gateway’ dingin Mizogam ong zat uh ciangin i Zogam ong tawn kha zenzen hi.\nA kigen thei lo hamphatna lian mahmah khat hi aa India Kumpi-in US $150 million tawh ong bawl sak ding highway lampi ahi hi. Hih highway pen alamziin zon, survey, aa kipan, lampi azawh siang dong uh India Kumpi-in Kawl Kumpi leh engineer-te konlawh lo-in abei khempeuh amau ong piak khong ding ahi hi. Hih pen India Kumpi’ Project hi aa Kapteel atawn ding, Kapteelin ‘angahsa’ Highway ahi hi.\nHi tegel Project atuam vilvel tuak hi. Khat pen Kawl Kumpi’ bawl ding, Tedim-Rih Road (Biuha lampi)ci-in Lamzumpi ah kiciamtehin Laitui khua tawn hi. Khat pen India Kumpi’ ong piak ding Rih-Tedim Road ahi hi. Ong pia ding atuam, budget atuam, alamziin zong atuam, asem ding atuam tuak hi. A minte zong ki lehbulh hi.\nHih lampi nih a kipatna leh atunna uh kibang tuak, highway lah hi tuak, amin zong kilehbulh citciat se ahih ciangin aki am, confused, loh nadingin, tulaitak aa kizang Laitui lam atawn Tedim-Ciau (Rih) Road pen, Biuha lampi ici ding aa, Kapteel atawn ding, India kumpi ong piak ding, Rih-Tedim Road pen India highway ici ding hi. Lentang pan ka-in Lamzang ah kituah hi.\nHighway icih ciangin, * lam aphei theithei, agradient a zaang theithei, * lamtang, theithei, *Lam kawi kikhep hairpin bend om lo theithei, tua hi leh * mawtaw manlangin kihawl thei aa, * nakpi-in, datsi tawm bei zaw, * mawtaw na lozaw, * driver-te gim lozaw ahih ciangin *accident zong tawmzaw in * khualzin hun zong tawm beizaw ahih manin * khantohna zong manlang zaw hi. A tot nading leitang mahmah zong akip akho kisam hi. Highway icih ciangin leitung bup ah hih daan ahi hi.\nA thupi : India Kumpi-in hih India highway in, khua a tam theithei nawkin mi tampi-in noptuamna angah theih nading policy thupi mahmah khatin aneih uh ahi hi.\nIndia(Rih-Tedim Road) Highway (India-Myanmar ASEAN Highway) ii pai nading survey bawl dingin India Kumpi-in amuan uh Survey Dept. te ong sawl uh hi. Kawl kumpi survey team-te’ zonsa (Biuha lamzon sate) zang lo-in, amau hoih asak bangbangin ong en kawikawi uh hi.\nLaitui lam mun nih-mun thum en masa uh hi. Highway pai nading apiang thei ding hiam ci-in feasibility study ong bawl masa phot uh hi. Tawn sak ding cihna hipah lo hi. Hoih asak uh leh bek detailed survey bawl ding uh hi pan hi. Hih pen highway lamzongte zatdaan protocol ahi hi. Deih bang sa zo lo uh hi. A tot ding khua zong Laitui leh Lamzang khua nih bek ahi hi.\nKapteel lam, study bawl leuleu uh hi. Hih zong tawn sak ding cihna hipah nai lo hi.\n*A lei lupzia, topography, amuh uh ciangin, hoihsa pah uh ahih ciangin,\n*Detailed survey bawl dingte ong kipan pah uh hi.\n*Geological report : soil sample leitang ip 80 Hyderabad ah puakin sittelna, soil test, bawl uh aa, highway pai nading aa hoih, lei kho, lei ciip, mencimcim lo nam hi cih mu uh hi.\n*“Lam bawl nang suangsi zong quarry gamlapi pan puak kul lo-in, alignment tung ah kicing takin om aa hun leh sum bei nakpitakin noptuamin nasep ol mahmah ding hi” cih mu uh hi.\n*Lampi lupdaan, gradient zong hoih sa uh hi. Tai 8 sung 0/0 zaang-tam thei napi, hawktui luan nading ngaihsutna hangin, 2 in 100 dingin bawl uh hi. “Mualtung gamah hih bangin mawtaw speed tawh atai theih nading mudang om kenteh” ci-in lamdang sa uh hi.\n*Tua ban ah India Kumpi-in hih highway pai nading tawh kisai athupi ngaihsut mahmah criterion khat tawh kituakin, Kapteel lam tawn leh khua 5 – Tuitawh, HiangAwn, Lunmual, Kapteel leh Lamzang kantan ding aa, Kapteel gei ah adang khua 9 – Suangzang, Heilei, Munluah, Suangphei, Pakzang, Cawhte, Haiheng, Sialtui leh Lamzang gei ah, Gawngmual khuate-in zong naitakin zang thei lai ding uh ahih ciangin khua 14, mi tampi-in noptuamna ngah thei ding cih zong mu uh hi. (Joint Survey conducted 28.03.2018)\nHi bang teng survey abawl dimdem khit uh ciangin Survey Team-in Kapteel lam hoihpeen sa ahih ciangin India Kumpi tung ah report apuak bang un India Kumpi-in saangin kipsak hi.\nIndia Kumpi-in ong sep ding uh hih India (Rih-Tedim Road)Highway Project pen, ‘Rih-Tedim Two-lane Carriageway’ ci-in, atot nading khuate,‘Towns and villages passed by the Project Corridor’ :– Rihkhawdar Township – Haimual village(new) – Tuidil village – Lentang village – Tuitawh village – Kapteel village – Manipur River – Lamzang village – Tedim Township ci-in aki gamlatna kilometre ciat tawh ciamteh ngiat uh hi.(Ground Survey finalised by 26.05.2018)\nKi-lamen khial : Hih India(RIH-TEDIM) highway- in Laitui tawn ding cihthu om ngei lo hi. Laitui ‘ngah sa’ pen, atung aa, Highway Khatna, Biuha lam ( Union Highway ding) hi aa tua tawh akhial kha om hi. Feasibility study abawl uh pen highway apai thei ding hiam ci aa lamziin azong masa phot uh hi bek hi. Tua pen angah kisa kha-in kilamen khial uh hi ding hi. Ngah – cihna hi pah zenzen lo hi.\nKapteel lam zong feasibility study bawl uh hi. A ngah hipah nai lo hi. Hoih asak uh teh, detailed survey limtak bawl pahin India kumpi-in akip sak khit ciangin Kapteelin angah hi pan hi.\nLaitui ngahsa Biuha lampi Kapteel lam kituah kisa kha : Hih India-Rih-Tedim Highway-in Kapteel tawn ding cih thu akizak ciangin, Laitui-tate pawlkhatin, ‘Laitui ngahsa Biuha lam Laitui pan Kapteel ah kikhin ding’ sa kha uh hi leh kilawm hi. Hi lo hi. Kapteel lam atawn ding pen India Kumpi bawl ding, Rih-Tedim Road ahi hi. Tedim-Rih (Biuha lampi) hi lo hi. Atuam vilvel tuak hi aa, Lentang pan kikhenin, Lamzang ah kituah kik ding hi.\nOng kipia ding lampi Project nihte etcianna (ngah icih ciangin ‘tawn’ cihna hizaw hi.)\nLaitui atawn lampi : Tu-aa kizang, Laitui lam, Biuha lampi, Tedim-Rih Highway pen Kapteel lam kituah lo lua kisa-in, asawt lo-in Union Highway in aki upgrade ding Kawlgam Kumpi’ Project ahi hi. Kua ma’n deihgawh lo, tuh lo, kankuat lo hi . Hih pen Laitui ‘ngah sa’ ahi hi.\nKapteel tawn ding lampi : Hih Rih-Tedim Highway pen India Kumpi-in ong bawl sak ding, Project ahi hi. India engineer-te’n feasibility study bawl phot uh aa hoihsa uh ahih ciangin detailed survey bawl zom pah uh hi. India Kumpi tung amuhna bangun report puak uh aa India Kumpi-in tua tung tawnin lam ong bawl ding hi. Hih pen Kapteel ‘ngah sa’ ahi hi.\nHih India-Rih-Tedim Highway thu ah, Kawl kumpi-in, ‘phalna’ apiak uh simloh, Kawl Kumpi/Kawl engineer-te, kuakua-in bangmah va sawk, va sai, va interfere, thei lo, kuamah lut thei lo hi. Indian expert-te’n lam ong bawl ding uh ahi hi. Galkap kumpi hun bangin mai-et zawhthu hun hi lo hi. India kumpi’ teel ahi hi. Kumpi nih thu kimna, MoU kithuh khin zota hi.\nBanghangin Kapteel ngahsa ‘India RIH-TEDIM ROAD’ Laitui-in kankuat? Laitui aa ateng lo, Laitui tate pawlkhatin Naypitaw ah lungkim lo-in a kankuatna uh, ahang pen, anuai aa thu nihte lak ah, khat zawsangsang hi ding hi.\nNo.1. TEL KHIAL UH : Laitui Biuha lam Kapteel ah aki khiin ding sa uh : Banghang hiam cih leh,\n(i) A kankuat upa khatin hih bangin lai ong khah khia hi. (a) “Banghangin Laituite ngahsa Kapteelte in tuh thak?” ci hi. ‘Laituite ngahsa’ lampi cih theih ding, Biuha lam khat bek om hi. Tua ahih ciangin Biuha lampi Kapteelin “atuh” asa kha hi mawk hi. (b) , “Laitui tate in a ngah sa uh lampi a kan kik tak ciangin” ci kik lai hi. Laituite ngahsa lampi, kan kik ci hi. Laituite ‘angahsa lampi pen, Biuha lampi ahi hi.\n(ii) Khat in ong at leuleu aa, (a) “………. Laiitui lampi ding kipsak pah uha Falam siklei lui penzong Mansuang lei ah ong dawh to pah uh hi.” ci hi. Mansuang lei pen Biuha lampi paina ahih ciangin Biuha lampi thu mah agen ahi hi. (b) “ Tu hun teh ZCD pan Pu GKL te pawl CLK te pawl in Kaptel lam tawt sak sawm mawk”, ci ahih ciangin, Biuha lampi Kapteel lam kitawn sak ding asa ahi hi. (c) Gen thuah lai-in, “Chin state khuapi ding pen Kawlpi hi napin mihai Vankulh in Hakha khua ah a tuah bang dan in….. ” ci lai sawnsawn ahih ciangin, Laitui atawn Buha lampi, Kapteel ah akituah asa hi mawk zen hi.\n(iii) Adang khatin hih bangin at thuah lai hi, “Ciau pan in Lentang ah Lentang pan Laitui ah Tedim ah …… project nei leuleu uh in lampi bang ki to ziahziah ta hi. Hih lai ah, ‘lampi kito ziahziah ta’ cih theih ding, Biuha lampi khat bek om hi. Tu aa i gen, Kapteel tawn ding India Highway pen hih lai aki khah ni, tuni July 12, 2018 ni dong ki to nai lo hi. Tua ahih ciangin sawt lam aa ki to ziahziah, Biuha lam mah agen ahi hi.\nKapteel in Laitui ngahsa Biuha lampi “atuh sa kha-in” Naypitaw ah Laituite-in ‘Kapteel ngahsa’ India, Rih-Tedim highway ava kankuat uh hih tuak mawk zen hi. Banghang hiam cihleh (a) ‘Laitui ngah sa’ lampi cih theih ding Biuha lam simloh lampi dang om lo hi. (b) Falam siklei kidawhna Mansuang lei pen Biuha lampi ahi hi. (c) ZCD …. tepawlin Kapteel lam tawn sak sawm mawk.. , ….. hih in Biuha lampi Laitui pan Kapteel lam tawnsak sawm aci nuam ahi hi. (d) “mihai Vankulh bangin tuah “, ci lai hi. India Highway ki to nai lo ahih ciangin, koimah ah kituah thei lo hi. A omsa, Biuha lampi aki tuah mah asa-sa uh ahi mawk hi. (e) “Lampi ki to ziahziah” ci sawnsawn hi. Biuha lam bek ki to khin ahi ciangin lampi mencim kithai ziahziah agen hi ding hi. India Highway July 12, 2018 dong, ki to nai lo hi.\nHih thu nga tengin ‘Laitui ngahsa’ Biuha lampi, Kapteel ah kituah ding ‘sa kha’ uh ahihna siang sinsenin long ak khia hi. Teltakin kan nawn lo-in ‘Sa’ ahihna bek uh tawh Naypitaw ah Kapteel ngahsa, India Highway ava kankuat (va nial) bek hi lo-in ‘va tuh’ sawm uh ahi hi.\nHih mi thumte-in “ Laitui ngahsa (Biuha lampi) Kapteel lam ki tuah” ci-in lawng khatin ging khial kha uh hi. Kapteelin Biuha lampi tu phingphingin banghangin tuh ding hiam?\nTun, Laitui atawn Biuha lampi Kapteel ah kituah takpi ahih leh, a kankuat ding mah uh hi. Khial kasa kei hi. Ahih hangin, ahi lopi,’tuh’, ‘kituah ‘ cih pen thumaan lo (zuauthu) ahi hi. Thumaan lo siksanin i MP-te dong ‘mawhsuan’ in Kawlgam khuapi ciangdong ah va ‘nial’ uh aa, ‘false acusation’ thu lianpi suak thei ding thu ahi hi.\nKapteelin Laitui ngahsa, Biuha lampi “ tuh ‘naisai’ ” lo hi. Atuh nading thu zong om lo hi. Biuha lam ngaihsutin zong nei kha beek lo lai ding uh hi. Banghang? India (Rih-Tedim Road) Highway ngah uh ahih ciangin Biuha lampi ngaihsun kha lo ding uh hi. Highway kici tuaktuak ahihteh, am kha, confused kha, in Biuha lampi atuh sakha uh hi peelmawh ding hi.\nAtung aa ih gensa mah bangin, hih India Highway pai nading lamziin Kawl kumpi/engineer-te, nangawnin bangmah va sai thei lo hi. Kituh theih ding thu zong hi lo cih tua zahin theih hak lua lawmlawm sam kei leh kilawm buang hi.\nTua hi lo aa, No.2. THEI GEGU PIPI mah aa ‘Kapteel ngahsa’ India, RIH-TEDIM Highway kankuat uh, ahih uh leh, deihgawh in amau Naypitaw dong ‘atuh’ hizaw mawk ding uh hi. Laitui khua khat bek adingin Biuha lam (Union Highway) lah om khin zo, tun Kapteel ngahsa India Highway lah ‘tuh’ sawm lai – Laitui ah highway nih akop-athuahin pai sak nopna lungsim hi mawk hi. Hih pen hih zah zawzenin Laitui tate duhhop, nun sia liang dingin ken ka ngaihsun thei kei hi. Tua ahih ciangin : Hih, atung aa, ahaang thu nihte lak ah, thei gegu aa kankuat pen Zotate, ei leh ei tung ah tat ding in cikzeet huai, mulkim huai lua ahih ciangin, tua sangin “atuh sakha aa kankuat kha” uh hizaw ding hi, ci-in ka deih-kaihzaw hi.\nVaikhakna : Zomite ki pumkhat nading i hanciam laitakin hih thu hangin akisam het lo, akul lo khuaveng khuapam, u leh nau kilemna, nakpitakin siatna ong piang ahih ciangin i supna kigen zo lo hi. I sanggam dangte kiang ah ei leh ei ki deihsak lohna i valak aa, i mai ong zumsak hi. Ong nuihsan hiuhiau bek uh hi. Mailam ah na khat pepeuh i hih ding ciangin thu limtak pilvangtakin i ngaighsut masa ciat ding hi.\nTua hi lo aa, thei gegu mah aa ei leh ei Zomite ngahsa kiphiat sak ding lungsim nei i hih zenzen khak leh mailam ah Zomite khantoh nading leh, kipumkhat nading akhaktan, adongkholh nasepna khat peuhpeuh i sep loh nading hanciam ciat ni. “Zomi ka it hi” aci nuamte ihi hi.\nTu-in, Laitui ngahsa, (Biuha), Union Highway kua mah’n tuh lo-in angei-in ngei ding hi. Asawt lo-in Kapteelin zong India ong piak ding Highway ngah ding aa, Zogam ading vive ahih ciangin bangzahin lungdam huai, kipaakhuai hiam! I tuptup, i ngakngak thuphapi ahi hi. Topa hoih hi.\nKhat leh khat ki it ding, kideihsak ding, neih peuh kihawm diamdiam ding cih pen Zomite pom, nunpih zia-leh-tong ahi hi. Tagah Thangho leh Liandote unau-in mim tang khat, tang tang khat a muh pepeuh phelhawm ci-in i tangthu-in ki-it nading leh kikhuak nading ong thuhilh hi. “Hawmsiam nungta, nebum si” cih paunak anei zong ei Zomite ihi hi. “Huaiham, duhhopna-in siatna, manna ong tun aa, hawm siam leng ki nungta hi” ci-in ong thuhilh ahi hi.\nTua bek hi lo-in, Kapteel pan a tuan khia Laitui khua hi aa tuni ciang dong hih khua nihte unau khat, pata khat, pi leh pu, ni leh gang, beh leh phung, sung leh maak aa kiman khuate ahi hi. A kingah mengmeng lo hih alamdang hamphatna lianpite ki haza lo-in, mimtang, taangtang bangin hawm thiamthiam leng i biak Pasianin van pan nuih mai tawh ong en suk ding hi. Dr. Dongno\nPrevious: Gullu vai le CNRWG leh kei kihelna\nNext: Mihingte pumpisung ettheih nadingin Color X-ray kibawl theita


timestamp: atn

url: =Thudot loh Advisor leh Makai pawlkhat :: ZOMI DAILY\nposted on 4 August 2014 at 11:51 pm Lomkholna: Dalsianhung, News, Zomi\nCiamnuih leh cihtak in lawmta ki kamkum khat kazak sawn hong hawmsawn ing. Amau tenih pen neulawmta uh hi a, thusung thupua kikum ngam in kithuak pih ngam, ki sihpih ngam ngiat uhhi. Amin uh pen, Thangno le Lianpu ahihi.\nThangno: Lawm aw, Alliance of Universal Organization ah advisor khat nangah hong lungdam pih mahmah ing. Na ngimna tenguh bang himawk ahia?\nLianpu: Leitung ah kido kikapna galpi abei nading deihna bulpi in, UNO kiphuh khiat zawh sawt simsim ta hi. UNO in leitung ah mizawng gamte huh in nalian tampi sem ziahziah khinta hi. Ahi zongin, ahun hunin gamkhat le gamkhat, gamkhat sunga namkhat le namkhat kido lai cih bang imuh ciangin, UNO in adeih bangin semkim theitak zolo bek thamloh in, tusung thupiang envat lehang, Israel te kipei pha mahmah uhhi. UNO in bangcih sawm hiam? Tua tengbel a thupong a kong genna hi e.\nAlliance of Universal Organization ah advisor panmun kangah theih bel keizong lamdang kisa in angtang mahmah ing. Leitungbup ciangciang ah kipawlna alianpen in UNO hi a, UNO kipawlna pen Leitung bek ah om hi. Tua ahih manin, leitung dangte tawh kipawlna kisam ahih manin, Alliance of Universal Organization hong kiphuan khia hi a, tua kipawlnate’ tup le ngim bel telpih lian keng.\nThangno: Eheu mawkmawk tuabang om thei ding maw? Advisor bang hiliang a, tua kipawlna makaite tawh kam kikum khawm a nasem ngaitngiat hilo nahi maw?\nLianpu: Leitung mite’ telkhialh ding utlo uh ahih manin, Leitungbup aitangin kei advisor a hongkoih uh hi a, makaite lah leitung mi khat zong omlo ahih manin, amau ten asepnop banguh sem uh a, keibel aminpua bekbek mah hi ing. Kamkup cih peuhmah omlo in, amau sepnop teng sem uh a, khialhna khat aom ciangin, advisor ginalo hong kici hi. Akhialh khit uh ciangbek in, amau nasep atheikha pan himai ing.\nThangno: Advisor gina neilo kipawlna pen bangbang ahi zongin, picing thei ngeilo hi. Kipawlna khat peuhpeuh ah makai ten asepnop uh nasep khat peuhpeuh, project khat peuhpeuh kamkup pih dingin advisor kisam hi. Makai ten amau geelna leh amau sepsawm teng advisor tungah pulak ding a, advisor inzong ngaihsut pih in, kuppih ding hi. Tua a totna uh lampi dik le diklo cih advisor in ngaihsut piakna nei in, tua tawh thukimna makai teng leh advisor tengin khutpi meek in ki kipsak pan ding hi.\nLianpu: Tua ahih leh advisor le makai koi bangin kiteel ding hiam?\nThangno: Advisor cih pen lamlak aksi mah tawh akibang ahih manin, talzol khat peuh, sum nei khat peuh leh meltheih khat peuh cih bang khawng advisor in kiteel lo dinghi. Advisor khat teelcing ding pen, kipawlna ah makai khempeuh sangin,\n1) Kum tamzawm, khangham zaw hi hamtang ding hi.\n2) Kipawlna khat peuh ah makaipi asem ngei hi hamtang ding hi.\n3) Makaite’ sangin, pilna Degree sangpi angah zaw hileh hoih lai hi.\n4) Mi lungduai, mi thukhual leh mi citak mi hihamtang ding hi.\n5) Makaite kitaak lah mahmah hunin hun pia a, seppih thei ding hiding hi.\nLianpu: Tua ahih leh makai dingte bang dinmun teelcing ding ahia leh?\nThangno: Makai ding cih pen tua kipawlna in thu gen ding hi. Khua kipawlna, minam kipawlna, gam kipawlna, biakna le pawlpi vai ah kipawlna cih bangin, a dawldawl, a ciangciang in kikhen ding hi. Makai dinga kiteel, teelcing makai khat in ama’ sanga thuthei zaw, degree sangzaw, apilzaw, aciimzaw, ateizaw leh thuakna tampi aneikhin khangham khinsa nih le thum personal advisor danin nei henla, thu dongin kikup pih tangtang leh amakaihna ah tangzai in, lawh cing ding hi.\nPrevious: Kawlgam ah Ebola Virus lutnailo\nNext: Ooredoo SIM Card tawh kisai theih huai pawl khat


url: =Rakhine State sung buaina hangin Bangladesh ah ataikhia Rohingya mi 125,000 phakhinta :: ZOMI DAILY\nposted on 5 September 2017 at 10:06 pm Lomkholna: Myanmar, News, rakhine, Sawltak\nMyanmar, Rakhine State sung buaina hangin Rohingya te akigawm in mi 125,000 bang Bangladesh gamlam zuanin taikhia khinta uh cihi. Hih thupiang buaina hangin adiakdiak in Muslim mimal atamphadiak gamte’n Myanmar Leader Aung San Suu Kyi pen mawhsak mahmah uhhi.\nTua gamte lakah adiakdiak in Bangladesh, Indonesia, Pakistan gamte sukphadiak uh a, Malaysia te’nzong Rohingya te limpanpih mahmah uhhi.\nMyanmar leh Bangladesh gamgi aom Shamlapur khuasung ah Rohingya te gunkuang tawh tampitak tungziahziah uhhi ci’n Reuters Reporters te’n genkhia hi. Tuakhua pen Bay of Bengal tawh akinai, aki maingat khuakhat hi a, Myanmar Rakhine State panin ataikhiat uhciang in tua khuapen gamgi kantanna alempen munkhat kici hi.\nHih Rakhine State sung buaina pen abeisa August 25 ni in Rohingya te mahin hong patkhiat uh ahihi. Arakan Rohingya Salvation Army (ARSA) kici te’n Police Stations honkhat nasim, nadobawl masa uh a, tuapan in buaina hongkipan ahihi. Tua buaina hangin Security Personnel mi 12 leh Militants mi 59 in sihlawhpah uhhi.\nTua khitzawh Myanmar Government in Rakhine State sungteng siansuahna neipah uh ahih manin, akigawm in mi 400 bangin sihlawhkhin uhhi. Hih buaina apianzawh nisim in Rohingya mi 15,000 ta bangin Rakhine State panin Bangladesh gam zuanin galtaiden uh kici hi. Hih Rakhine State sung Rohingya te buaina pen anung panin IS te tawsawnna hangin hihzah in akibuai hi cihzong kigen hi. Sawltak #zomidaily\nPrevious: Malaysia gamsung ah IS migilo 19 kiman, SEA Games abuaisaksawm khat kihel\nNext: Kawlgam khuapi pawlkhat ah Rohingya migilo te ngongtatsawm


url: =9 February 2019 Lungkhamhuai Zanmang ~ MUC\n9 February 2019 Lungkhamhuai Zanmang\nAntonio Jose Abreu, kum 45\nAntonio in Sao Tome khuapi-ah om palik khat hi-in, a nunzia in buaina tawh kidim hi. A lawmngaihnu tawh kingaihzawh a sawt lo-in kiteeng uh hi. A sawt lo-in numei dang kingaihpih nei kik hi. Palik panin kikhawlsak hi. Kum khat khit ciangin zu bawlna mun khatah nasep ngah hi. A zi tawh kiho thei nawn lo uh ahih manin a nupa-un kikhen uh hi. Tua khitteh a pa in sihsan hi.\nAntonio in zu tawh kidiah hi. Numei dang khat tawh kituahin, ta pasal nih leh ta numei khat hong nei uh hi. A sum ngah khempeuh zu dawn nadingin zang khin ahih manin inn sungah buai-na hong tung hi. A tel zawh loh mang tuamtuam hong man zel hi. Sao Tome khua-a om mite in mang thupi ngaihsut mahmah uh hi. A mang sungah tuiciin a mat uh leh khua sungah buai-na piang ding, singgah a mat uhleh innkuan sungah sihna om thei cih dangin mangkhia uh hi.\nAntonio in a mang sungah kahlei nih mai-ah dingkawmsa-in van pua , mang man hi. Tua kahlei khat in tanzau mahmah a, a dang khat in a hihleh a totna lampi kawtoi mahmah hi. Tua vangik in a lunggimna limcing hi dingin ngaihsun hi. Tui in tuikiphumna limcing hi. “ Tui kiphum nadingin zongsatna hoih lo khempeuh nusia ta ding cih theikawmsa-in kituiphum hi. Lai Siangtho sinna nei uh a, tua khitteh a zongin kituiphum hi.A zi tawh kitengpha kik uh hi.\nTu-in Antonio in kum 45 cingkhin hi. singtawh nasepna mun khatah sum sazian kem hi. Pawlpi ah deacon makai-in kiseh hi. Pasian tungah a ki-ap manin a nuntakna in nopna tawh kidim hi.


url: =Dimno’ Nu laikhak – 4 :: ZOMI DAILY\nposted on 8 May 2015 at 10:22 am Lomkholna: Article, Paukhankap, TuunlehZua\nTunung kong hopih lai-in, “ka omdan nuam meel kei,” nong cih-in ka lung hong nuam sakmeel kei, tua nitak mah in laikhak hong gelh pah ding ka cihmah hi ven, nasep pih lawmte hong hawh dihdih in tua teng tawh hong gelh pah thei lo suak ing. Thulamdang in na ngaihsun kei in maw. Naute e leh hoih tek in teh maw!\nKong hopih lai-in Thangpi in, “Pa…ke’n ka gol ciang i gam puah nuam ing… i gam sia lua… eimi te zong midang te tawh ki bang kei… hai pha deuh leng ki lawm…sanginn ah kalawm te’n zong no Chin te… mi zawng te…, mihai te… ci-in hong koko……,” cih hong gen mah ei. Tua Thangpi hong cih in ka lungnop loh hong beh lap lai ei, Dim. Hih kong laikhak zong na sim khit phet in Thangpi na sim sak pah in maw. Thangpi zong thu tawmkhat hong kuppih nuam ing.\nThangpi, tunung i ki hopih lai-a nong cih kammal in ka lungsim hong su kha peuh mah ei! Nang’ tuabang khawng ngaihsun nai kei niteh kong cih hi ven! Hoih ei tuabangdan in Zomi (Chin) na hihna hangin mai zumna na thuak khak pen, deih ing. Ko zong na nu tawh ka sangkah lai un, Zomi i hihna, mi namneu i hihna hangin mimai ah neu etna leh sim mawhna tampi na thuak khin hi ve ung. Ahi zongin kong gennop khat, ka tuah khak thu; na ngaihsut dingin hong gen nuam ing. Kei; napa zong kum (14) kiim ka phak lai-in, khat vei sanginn sung ah Zomi i hihna hang leh mi namneu i hihna hangin ka lawmte mai ah neu etna leh zahpihna ka na tuak a, cih nading thei lo maizum lua-in ka khiluang hi! Tua nitak a kipan in Zogam puahin Zomi te mipil misiam asuah theihna dingin hamciam in sem ning ci-in ka khensat hi. Tua hunlai-in tangiat akah hi pan ka hi aw!\nKa tansawm tun tak ciangin Zogam leh Zomi te ci nai kei ning in, ka khua leh ka khuapih teng a masa in ka puahzawh na dingin hanciam phot ning ci leuleu ing. Ka hihtheih zah in i khua a khan toh theihna dingin, ma ka pang hi. Tua zawh kum (5) khit, ka tangval no tak ciangin i khuapen koih phot lai ning in, i veng teng, i tanau i nai huai teng mihoih asuah theih nading leh mi etteh ahih theihna dingin hanciam ning ci kik leuleu ing. Ka hihtheih zawhzah mah in hanciam ing. Ahi zongin ka upmawh hong bang lo-in, tua bang pak tawh a ki puah zo ding ahih loh lam ka nasep kawmkawm in ka phawk sansan hi.\nNa nu tawh ka kiten khit, nang hong paai ma deuh in khat vei limtak ka ngaihsun pha kik a, bangbang hi leh, i innkuan sung mahmah ahoih theih nading, pawlpi sung ah hong ki etteh in, khua sung ah hong kipak ta-in leh veng leh paam in zong hong etteh theih nading hanciam ni’ ci-in na nu tawh ka hamciam kik leuleu uh hi. Ahi ciang ding khat tung teei napi-in, ka lungkim bang taktak leh mite in hong etteh taktak ciang dingin tung zo kei ung. Thangpi kong gen thu te limtak na ngaihsun pha kik kik in maw. Bang hangin hih ci bang in ka lunggulh na leh ka hanciam na teng tang’ tun zolo ka hi tam ci-in tu’n kalung ngaih kikkik ciang ka phawk thu khat in:-\nTangiat ka kah lai hun, Zogam leh Zomi te’ khangtoh na ding ka hanciam laitak in, kei mahmah ki puah masa zaw in, kei’ ka hoih khit ciangin i innkuan sung puah in, tua khit teh i veng i paam, i khua i tui puah in, i khua i tui a khang toh khit tak teh i gam leh i minam te a khang toh nadingin han ciam masa zaw leng a hoih zawk lamtak ding phawk kha pan ing. Ahi zongin tun bel kei lah a teek hi ta, bangmah asem zo ding hi nawn lo kahi ta ve! Nang kabat lai, ka khangno lai-in hih thu aphawk hi peuhmah leng ut buang in ei! Tun lah ka lunggulh hang in ka tha leh ka ngaihsut na mahmah in hong pia nawn lo! Abei sa ka hun te khat vei ala kik thei hi leng ……\nNang kong deihsakna kong gen loh hangin thei pah dingin hong lam en ing. I pu leh pa pianna i leitang napuah ding hong phal lo hi keng. Hoih a sa lo zong hi keng. Na kipat ding leh zong ka hihzawh zah in hong panpih lai ning. Napa ka hihna tawh hi lo-in, Zomi khat ka hihna leh ka itna, zogam ka itna tawh hong panpih ding hi ing. Ahi zongin i gam i lei na puah ding na hanciam ma-in, nang leh nang ki puah masa in, tua khit teh i innkuan sung, veem leh paam teng hong puah in la, aban ah i khua hong puah in, i khua na puah khit ciang, mi etteh leh mi’ muan mi’ suan in na om khit ciangin, i pian khiatna , i pu i pa len na, tunnu Zogam leh Zo tate hong puah pan le cin ut ing.\nKa deihna bulpi taktak bel nang mahmah mi’ etteh theih, mi’ muan mi’ suan dingin hong om zawh sawm phot in, mi’ muan leh mi’ suan in na om khit ciangin nasep nop, na lunggulh teng a banban in hong sem pan le cin! Tua hi leh na nasep ah na mavang in, daupai zaw kha dingin hong lam en ing. Na lunggulh te tangtung zo zaw dingin honglam en ing.\nDim, Thangpi’n atel zawh pak kei leh a tel theih nadingin nih vei thum vei na genpih le cin ut ing. Tuhun natna lamdang dang aom si leh khua hun ki laih tawh na vatsuk na vak tohna vuah na kidawm zaw deuh un maw. Kei bel tawm khawng khuh lai-ing in, tua bek bukkhuhza tang nih tang thum khawng ne le’ng hoihpah lel in teh!\nPrevious: Eden huan a nop ding dan….\nNext: A ngaihsut huai leh a dahhuai thutak ~ Feedback


url: =Australian khatin atanu 61 vei buan ahih manin, kum 22 val thongkia :: ZOMI DAILY\nposted on 25 June 2016 at 7:36 am Lomkholna: Australia, News, Sawltak, World\nAma tanu tektek zawhthawhthu tawh lupna tungah abuan thapai Australia gammi khat kumpi thunei te’n Thursday ni in kum 22 val thong kiading in khentat ta uh cih AFP News pan kiza hi. Hih Australia gammipa in a tanu amah ngiat in abuanban ah midang tezong abuanding in kaikhawm a, aman en hithiat cimawk hi.\nHih Australia papen atanu khualna tawh amin ki genkhiatheilo hi. A tanu lupnatung ah abuancip thapai pen 2013 leh 2015 kum kikal sungteng hi a, tuahun in atanu kum 11 leh kum 13 bek phapan hi. Akigawm in 61 veibang zawhthawhthu tawh ompih ci’n thunei te’n kankhia, mukhia uhhi.\nWest Australian District Court te muhkhiatna ah hih kum 42 aphakhin Australia pa in amahbek hilo, adang mi 6 zong Online panin kizom uh a, a tanu buansak in aman en hithiat cilawmlawm hi.\nKhatvei Video akizaihna sungah atanu pen lupna tungah khautawh hencip uh cih West Australian Newspaper inzong genkhia hi. Tua Video sungah atanu pen ut hetlo, kitomgawp in “Pa aw, khawlta in” ci’n thum ngaungau cimawk hi.\nAthu akikankhiatna ah hih Australia papen azi tawh aki khenkhit ciangin atanu aman kemsuak a, a tanu aompih suaksuak hihtuak mawk hi.\nOnline panin atanu aompih dingin azawt mi 6 hi a, tualak ah Church Pastor David Volmer akicipa zong kihel cisawnsawn hi. Hih Pastor papen kum 10 thongkiading in kumpi thunei te’n khentat uhhi.\nLeitung piandang tektek, haivai tektek, thukhel lakhel tamtektek… ZD Sawltak #zomidaily\nPrevious: Bang hang in “Zomi” kici ih hi hiam ~ Rev. Vung En Thang\nNext: Korea Gam le Mi te: Zomi khat ii muhna pan (10) ~ Cope Suan Pau


url: =Numei’ngeina Niin Neih Laitak Nu leh Pa Omkhopna A Ki Daam Huai Hiam? (18+) - Laibu Saal\nHome > Thuluui/Articles > Numei’ngeina Niin Neih Laitak Nu leh Pa Omkhopna A Ki Daam Huai Hiam? (18+)\nNumei’ngeina Niin Neih Laitak Nu leh Pa Omkhopna A Ki Daam Huai Hiam? (18+)\nNumei’ngeina niin neihna hang tawh Nupa omkhopna ki daam ding kisam lo hi cin mipil ten na gen uh hi. Pawlkhat te ading in bang tua hun sung omkhopna in lungkimna hong pia zaw lai hi ci hi. Banghang hiam cih leh hih hun laitak in omkhopna ah numei zummawh nel nading adang hunte saang baih zaw hi ci hi. Tua ban ah omkhopna in niinneihna hangin tai natna zong damsak hi ci hi. International Headache Society in a hawmkhiat Cephalgia aki ci Journal ah bang omkhopna in lutangnatna damsak hi ci hi.\nNumeite bek hilo pasalte ngiat in zong numei niin neih laitak omkhop pih ding thadah thei hi. Banghang hiam ci leh niin neih ih cih pen a kihhuai,a sianglo, a niin teng hong pusuak kisa kha hi. Tua bang hilo in niin neih cih pen Kha khat in khat veita hong piang numei’ta neih theihna lungno pen pasal ta neih theihna lungno tawh hong ki muh khak loh hangin tua lungno a ma thu in hong sia aa hong pusuak khia pen numei ngeina niin ih cihcih pen ahi hi.\nNumei ngeina niin neih madeuh leh niin neih laitak in numei van te hong khangin Nu leh Pa Omkhop nopna hong khang theih pen a ngeina khat ahi hi.\nNiinneih kimlai Nu leh Pa omkhopding na sawm leh theih tel ding thu pawlkhat\n· Hih hun laitak omkhopna in a dang hunte sang in HIV natna daan natna lungno tuamtuam ki lawh baih zaw hi.\n· Niinneih sungin naubu gong zong tawm ki hong ahih manin natna lut nuam deuh ci hi.\n· Tua ban ah hih hun sung omkhawm leeng nau zong ki paai thei veve ci hi. Tua ahih man in hih hunsung na omkhop sawm leh natna dal nading ahih zong,ta deihlo na hih leh nau kham nading ahi zong Condom zat ding ki sam hi.\n· Niin pai tam sak thei hi.\n· Si cih pen lungnote ading in an ahih mah bangin niin neih laitak omkhopna pan natna ki lawh baih mahmah hi. Tua ahih manin niin neih laitak omkhopma numei zummawh ahi zong pasal zummawh ahi zong limtak sawpsiang masak ding ki sam hi.\n· Niin neih hun sungin numei’zummawh zong pa deuh, neel deuh ahih manin omkhop ciang nak gamtat luat loh ding ki dophuai hi.\n· Niin neih hun sung na omkhop leh naubu a ki lok sak thei ahi numei khuplupsa aa omkhopna, Doggy Style a ki ci ui nu leh ui pa omkhop daan in omkhop loh ding ki sam hi. ( Tua bang in omkhawm lecin niin tam zaw sak thei hi. )\n· A ngeina sang na niin hong tam zawk leh Nu leh Pa omkhop nopna lungsim hong om phial zong ki daam ding ki sam hi. Na ki daam zawh mahmah kei leh nu leh pa na omkhop ciang numei van sungah a thuk lua in tumsak khak loh ding ki sam mahmah hi. ( Numei van sungah thuk tumsak lua lecin niin tam lua liangin khawl theilo thei hi. )\n· Niin neih hun sung Nu leh Pa na omkhop aa leh nak tat luat loh ding ki sam hi. Nak sep lua liang le uh cin numei niin hong tamlua thei ban ah kawng zong na sak thei hi.\nItem Reviewed: Numei’ngeina Niin Neih Laitak Nu leh Pa Omkhopna A Ki Daam Huai Hiam? (18+) Description: Rating: 5 Reviewed By: Cinpu Zomi


url: =Mawtaw agu pasal nih akidelhna panin mawtaw kitaih in palik te’n liamlawh :: ZOMI DAILY\nposted on 16 May 2017 at 3:11 pm Lomkholna: Malaysia, News, Sawltak, World\nMalaysia, Sabah State sung aom Sandakan khuasung ah mawtaw guta minih akidelhna panin mawtaw kitaihkha in palik minih in liamlawh cih theStar pan kiza hi.\nMonday ni zingsanglam 9:15am hunpawl in palik pawlkhat in mawtaw guta te mukhia uhhi. Tuaciang in alawmte ahuhding in zasakpah uhhi. Sgt Fadzil Bakar leh Lance Corporal Ismail Shamsudin tezong ahuhding in mawtaw hatsak mahmah in delhpah uhhi.\nTuabang in hattak in Speed tawh ahuhding in adelh laitak in, guta te tawh U-turn bawlna ah kiphukha in palik te anih un liamtuak uhhi.\nMawtaw kigu cih Police Report akibawl ciangin palik te’n khuasung ah mawtaw azongin avak kawikawi uh ahihi. Guta te’n palik te amuh uhciangin taisawm uh a, tuapan in tuahsiatna apiang ahihi.\nMawtaw kiphutkhakna hangin palik khat alu adeklam limliampian a, 9 veitak kikhui kulhi. Tuaban ah amit ataklam zong liam cihi. Adang palik khatpa ahihleh liamna bangmah ahuaisialua omlo cihi. Anih un Duchess of Kent Hospital ah zatui zaha akibawlkhit uhciangin ki tuaksak kikpah hi.\nGuta te nihzong mawtaw kiphutna panin liamtuak uh ahih manin, Duchess of Kent Hospital ah zatui akibawlkawm in palik te’n kem uhhi.\nTua guta mi 2 tepen mithatsawm, mawtaw guta, vankham zatui zuakna leh zatna, lamzikpi tungah Road Accident piansakna cihbang in thu kibawlding cih kiza hi.\nGuta te nihlak ah khatpa pen Local Malaysian gammi hi a, kum 31 khat gualpawl ahihi. Adang khatpa pen gamdangmi Foreigner khat hi a, kum 19 gualpawl ahihi. Hih guta nihte pen gitloh guktakna Crime tuamtuam tawh matding in akideih mahmah migilo te nahi sawnsawn uhhi.\nRelated: Malaysia Selayang – Kepong lamzikpi tungah palik te’n mi 2 kaplum\nGuta te lakah khatpa pen abeisa in nupi khat ii suaitau “Gold Bracelet” suhsak in damiah taihngei khin ahih manin, tuatawh matding in aki zonzon laitak ahihi. Police te’n zong guta damiah migilo te benbengsam uh a, ahi zongin ki thuakthuaklai veve hi. ZD Sawltak #zomidaily\nPrevious: Ampang ah kum 65 aphakhin nupi khat damaih kitaih in kithatlum\nNext: Puchong Game saisung ah damiah taihin numei abuan te lakah khatpa kimankhin


url: =Zomi A’ding Ka Deihsakna :: ZOMI DAILY\nposted on 4 January 2015 at 5:53 pm Lomkholna: Article, SuanghDal\nKa Muh Daan (My Prophetic Message for Zomi)\nGamdang tung ih sanggam teng mah in Zogam Zomi vei in, lai a gelhgelh uh, thu hong sunsun teng hang mah un, hih ciang a tung hi hang. Lai pheng gelhgelh cih huai lo hi. Lai pheng gelh kuamah om lo uh hi.\nGam sung lamah ZCD Pu Cin Sian Thang te pawl in biakna makai sem kawmin gam thu meekuang lui se loin piangthak mahmah Christian khat ahihna uh tawh gam ading mapangin a sepna uh etteh huai hi. To nih nasem khawm lo ding cihna hi. Galkap bu khat in kumpi na a sep\nkawmin Lungdamna thu tetti pang thei uh a, gen thei uh hi. Kumpi nasep kawmin Pasian’ na kisem thei hi. Ahi zongin Pasian nasem tuucing Pastor, Evangelists, Missionaries te in kumpi nasep tawh sem khawm, thuah khawm thei lo uh hi. Tua mah bangin Pasian’ nasemte in naingngaanzi le Lungdamna thugen thuah khawm thei lo ding uh hi. Naingngaanzi le Christian Upna thu hong khen loin hong gawm gawp manun C le Z in i Up Pa’ thu Naingngaanzi dinmun ah a tun ih hi hi. Tuucingte, Pasian’ thugente in Lungdamna thu pen naingngaanzi ahi minam kideidanna thu tawh gen loin Singlamteh laitat itna thu tawh hong gen peuh uh leh, Pawlpi mite sung panin gammakai, gam uk hoih nono hong piang khia ding hi zaw hi.\nGam thu hi ta leh biakna thu hi ta leh, kipawl khopna, sepkhopna, Mite’ theihpih thupit sak luatna hangin kibatna teng gawm khawm in kibatlohnate puaseh ding, hemkhia ding, gen lo ding cih thuhilhna pen a maan lo ahihna tu-in hong kimu ta hi. Khatna ah, C tawh ih kibatlohna tak mah Z tawh dinpih hi hang. Nihna ah, biakna dangte tawh ih kibatlohna, ih tumdanna ahi tua Jesuh’ le a Singlamte Thawhkikna le Upna Bek thu pen Kawl kumpi te le Buddhist te lakah hangsan takin a kigen, a kigelh ngam loh manin Pasian in zong nalian nalamdang ong sem lo ahihna kimu thei hi.\nZo, Zo le Mi, Tedim, Sihzaang, ZCD, GZA, WZA cihte tu tadih koih phot in, Zomi ci a, census ah ih gelh photphot ding le, a dang thu buainate den ciang damdamin phisian kik zaw ding hi hang.\nZomi te adingin thukham (10) sung pan, Zomi te in hih kum zalom 21 sungah ih kidop pen ding le ih kipuahphat pen dingin a kisam mun in thukham (3)na ahi hi, “Topa note’ Pasian’ min a sia lamin na zang kei ding uh hi. Banghang hiam cih leh Topa in ama min a zang khialte gim pia ding hi.” Zomi te in Topa ih Pasian’ min ciamnuihna in zangin kizangkhai bawl lua ka sa hi. Popular slogan “Pasian kitai san thei a, Minam kitai san thei lo hi”. Minam kitai san thei lo hi cih pen hoih mahmah a, Pasian kitai san thei hi cih pen a kul lo, a kisam lo thu ahi hi. Topa’ min a sia lamin zatkhialhna hi ta hi. Na zi kima thei a, Minam kima thei lo hi, cih khawng hi leh phadawm zaw lai ding hi ven. Pasian’ min lawh baih sak mahmah ve hang aw.\nPastor khat thungetsak dingin inn khat ah pai a, a kongkhak kisungkalh hi. Pastor pa in Mangmuhna 3: 20na mun laidal no khat tawh kong khak ah nusia a, innteek nu in tua lai a muh ciangin Piancil 3: 10na mun gelh kik in Pastor pa khak kik hi cih bangdaan ciamnuihna, an pho in, ni taang zel, guah zu zel ahih manin anpho pa in, na Pata un na hih cih manun hong kithat ai ve. Jesuh zong ong pai masakin tuahsia gawp a, ong pai kik ngam nawn kenteh ci a, Pasian’ min zangkhai bawlin Minam sungah ciamnuihna le zulhzauna om mahmah ta mawk ahih manin, kidawm pha mahmahin kipuahpha ni. suangdalZomi aw, Pasian’ min a kiciamnuih bawlna, a kizaangkhai bawlna thu ah nui kei in. Kihem khia in. Christian kipawlna liante in zong laibu, Magazine khawng ih bawl ciangin hih bang zia ciamnuihnate guan huai lo a, hih bang ciamnuinui mite Christian min tawh nasepna le khawmpite ah kihel sak huai lo ding hi ci-in prophetic message kong gelh khia hi.\nMinam ih thupitsak nop leh Pasian masak ding hi hang. Minam thupi sak nuam lua in Pasian kinusia thei ih cih mawk leh, tua thu pen a hi ding a bat hangin Pasian’ min a kisam lopi a, va guan pheina, va zaangkhai bawlna, va pheng bawlna hi a, ih Minam bup in tua bang ciamnuih gu ih thuak loh nading kidop huai, kipuahphat huai mahmah hi. Ciamnui lel in la ih Topa Pasian min zang se dah lel heuh in. Lai Siangtho sungah Topa Jesuh ciamnuihna le nuihna kimu lo hi. Jn 11: 35 ‘Jesus wept…Jesuh a kap hi’. Thukham sawm lakah thumna sim pha in kipuahpha ciat ni. Paikhiatna 20: 7. You shall not take the name of the LORD your God in vain, for the Lord will not hold him guiltless who takes his name in vain.\nPrevious: Midang Tawh Khut Kilena Nasepkhop Ciang ~ Hau Za Cin\nNext: Kumthak le Ni suakthak ~ Don Ngaih Lian


url: =Tulaai Leitung Thuthang Tuamtuam Updates July 31, 2014 :: ZOMI DAILY\nposted on 1 August 2014 at 9:31 am Lomkholna: Khawmpau, Myanmar, News, World, Zomi\n· India gam Maharashtra state Pune khuapi ah tuma ni 4 pan kipan nasiatak in guahzu ahihman in July 30, 2014 ni in men kicim a inn 40 vuknelh in mihing 150-200 kikaal vuklum hi. Kumpi lam mihonkhia te in July 30, 2014 ni inluang 21 khat lakhia zopan uha, adangeng zongsan uhhi. Hihmun peen Mumbai khuapi pan tai 90 na ah oma, tuhun tuukhun pawlta in mencim zeuhzeuh den himah leh tukum huaisia phadeuh hi.\n· US President Obama in Obama Care, Kum 5 sung Taliban te matsa US gaalkaap Bowe leh Taliban thongkia te akheekna, US gamsung ah Illegal aom khangno te agam uh apuakkikna cihte leh thu dangdang pawlkhat ah thuneihna khengvaal lua in zanghi ci in Republican Party (Ka-Party) te ngawhna US House Of Representative 225 thukhen zum tunding leh tunlohding mee tang khiatna July 30, 2014 ni in nei uha, 201 khat te in thukim uh ahihman in President Obama thukhenzum ah atungding hita hi. Tu in Innpi Lawyer te in laaiphamawh teng kaaikhawm in apapai ding uh hita hi.\n· New York khuapi leh New Jersey kizopna leipi ahi George Washington Leipi tung ah 2014 kumsung bekbek in tuak a asi mi 13 phata in 2013 kum sung in mi 16 tuak in si ahihman in kuamah atuahtheih nawnloh nading in akiimteng dalbit tading ci in thunei te in July 30, 2014 ni in taangkokhia ta uhhi.\n· US gam I sum le paai zonna economics khathum ah khatveita etcianna aneihna uhah April-June khasung in 4% kahto a, July khasung bekbek inzong nasep 218,000 kipuangthak hi ci in US Department of Commerce te in July 30, 2014 ni in taangkokhia uhhi. US gam alungluut te ading in limci mahmah laai chiding hi.\n· July 17 ni a kikap khia Malaysia vanleeng MH17 kiatna mun ah Leitung thukan siamte aluut theihnading in Ukraine kumpi te in Tapong tetawh kido na nikhat khawl uha, July 31, 2014 ni in Thukan siamte luut theita uhhi. Misi luang 80 bang cianlaaiding in ki ummawh ahihi.\n· Israel Hamas kidona nasia tektek a, tuma 24 sung in Palestien mimal 173 si uhhi. UN leh gamtuamtuam te in Israel te mawhsak in khaam uh himah leh Israel PM Benjamin Netanyahu in Gaza pan Hamas te Israel gamsung ongluutsimna kuahawm ( zusakua hilo deuh in Khamulkhua) teng suksiat khit lo in kuakua apauzong in kikhawllo ding a kizo nuammengmeng ahihman Gaza simding Israel gaalkaap 16,000 kibehlapding ci in July 31, 2014 niin genkhia hi. July 8 nipan tuni tan kidona ah Paestine mi 1,400 sita a hih 1,400 lak ah 400 Hamas migilo te hi in 1,000 mipi ahihi. Israel lam bek 58 sipan uhhi.\n· Israel gam te neihsa ahi Iron Dome kici thautang bengkhia ziauziau bawlna company nihte computer sungpan China te in laaithupi pawlkhat gukhia uhhi ci in July 31, 2014 ni in Israel thunei te in taangkokhia uhhi. Leitung ah guta a minthang zum zong azumthei lo Sendawi himai ta uh ei\nPrevious: Evan Rev Pau Lian Mung – Gospel Tour USA 2014\nNext: Pastor Mung Tawng te nupa cidam takin Tulsa ongtung kik\nSingapore ah setkahlei Escalator khat ki zialtongawp, numei khat tawmliam


url: =Calvary Mualtung aa Topa Zeisu - Zomi Adventist Innkuan\nMawhna saltanna sung pan suahtakna\nLaisiangtho simtampi ten “hih biakbuuk vaitawh kisai Laisiangtho sungaa kigelhte pen khiatna le kimanna neilo pi hi,amalmal aa ikan na pen mawkna hi” ci’n ngaihsun uh hi. Hih gangawhbiakna te bei khinta hi ci’n tua bang munsan te haallel ( simlo) uh hi. Ahizong in thuman deihtaktak te in “ Laisiangtho pen ei hunnung aa te ading le eite etteh ding aa kiciamteh hi ci’n thupi ngaihsut zaw uh hi. 1 Cor 10:11 Topa Zeisu mahmah in zong “Mosses thukham laibu sung, kamsangte laibu sung le late sungah kigelh thu khempeuh atangtung ding ( Zeisu tawh) ahi hi” ci hi. Luke 24:44. Paul in “Laisiangtho pen Pasian humuapsa hi aa mite phattuamna ding hi ci hi. 2 Tim. 3:16 Hih biakpiakzia aneng atawng aa kankhia mite in Pasian gupkhiatna le Christ ii nasep zia kiciantakin musiang dingaa khamuang takin Pasian tawh kinai thei ding uh hi. Hih in vantung biakbuk sung pan aa gupkhiatna hong kivaihawm zia le siampilian Zeisu in tua sungah bangci bangin nasem hiam cih galmuh theih nading kongvang khat ahihlam hong mukhia ding hi.\nSiluang aa biakna hitaleh siluanglo aa biakna hitaleh; tuate khempeuh in Pasian tuuno thuakzia khempeuh le mawhsuut zia khempeuh hong lak hi. Hih mun ah thuthum theihding om hi. (1) Hong kipia pa ii geelna (2) Bangci bang in kipiakhia ding le (3) Hong kipiakhia siampi pa thuakna, hih teng 3 in Zeisu tungbek ah kisuan hi. Topa Zeisu in hong kipiakhia pa ahihna tawh “perfect man” “apicingpa” in nuntak zia honglak hi. Piakkhiat nading in mite tangding paubanglo Ama nuntakna hong piakhia hi. Siampi bang in Pasian mihing khat tangin gualzawhna ngen hi. Khasiangtho in hihthu sinnuam te tungah khuavak hong tan ta hen!.\nPiakkhiatna gimnam khempeuh in Christ hingtang biakna mel langsak hi\nBiakna ganno te namtuamtuam tawh paai na in Christ ii nunzia tuamtuam te kilangsak hi. Ama pianpih nunzia, ama nasep a zaizia le avangliatzia te honglak hi. Banghanghiam cihleh ei te hong honkhia pa in ii bangkim hi aa mun khempeuh le na khempeuh in amah kisam hi. Tua ahih manin mun khat bek genlel tawh amah kicing theilo hi. Christ thu ih tel nading mun tuamtuam pan ih et kul hi.\nChrist in hong kipiakhia pa hi. Biakpiakna tawh kisai Pasian in Isreal te tung sepding agen khempeuh amahmah in asepngiat thu te hi. Calvary mualtung singlamteh tungah akipia dingin kuamah in Topa Zeisu zawhthawhthu tawh sawllo hi. John 10:18. Mimawh a sanggam te aitangin pa Pasian maiah kiap hi. Hih nasep hongseptheihna ding vantung Pasian hihna hemkhia in ki hawmtawm sak hi. Mawhmai theihna ding piakding khatzong aneilo mihing te ading a khongin hongkipia hi.\nMawhsutzia te in mawhneipa nunzia pholak\nMawhsut zia te ah mawhpua ganno tungpan in mawhkisik pa dimun kilang hi. Rabbis te in mawhnei pa in mawhpua ganno a that laitak in “aw hihpen ka nuntakna dingaa kipia taktak himawk lo maw” cih kithei hi ci uh hi. G Vander Loeuv in agen na ah “ tua kigo ganno in athatpa nuntakna tangaa si ahí hi.\nEph. 1:7-8 “Christ hongsihna hang in eite in suahtakna ngah in ih mawhna te hong kimaisak hi. Tuazah dong in Pasian hong hehpihna thu bangzah in lian ahihiam?\nMawhneipa in mawhna te upnatawh Topa tungah athumkawm in ama tangaa si ding ganno lutungah akhutnga in amawhna te suan (transfer) hi. “Tu in keimawhna te hihganno tungah kisuanta ahihman in kamawhna thaman sihna te amanthuak ding hi” cih upna tawh tuaganno ama khutngiat tawh that hi. Tua mawhnei pa in tuaganno sihna amuhciang in keima sihtang aa si himawk veh ee ci’n asi ding taktak pen keimah hi veng cih kitel hi. Piangthak sia tampi te mawhnei nahihna na kitel hiam? Cih kammal pen hih thu gennuam hi. Tua ganno hong sih takcing in kamawhna te kimaisak takpi ta hi cih upna tawh lungnopna hongngah hi. Pasian thusung ah lungnopna ih cih tua hi. Pasian thupha tampi sang in midangte sang in nopsa zaw ih hihman aa phatna lasa aa diandianna le hih lungnopna pen kilamdang mahmah lai hi. Pasian thupha ihsan theihna pen ih mawhna kimaisak hi cih upna tawh ihtel khitciang hipan zaw hi. Keima sihna ding kimaisakta (ki cancel) ta cih pen upna tawh kimu thei hi. Tanglai aa thuum mi te nunzia tua hi. Tuni tuhun takciang in mawhnei keima sihding pen kicancel khin cih upna tawh ihsan ding ahihi. Singlamteh ma le nung kilamdang na omlo hi. Upna tawh hehpihna kisang tuak hi.\nTanglai biakna piakna in tuuno bek hilo natampi kizang thei hi. Mawhbanglo ganhing, vasate kizang hi. Banghang in tuuno bek hilo ganhing dang zong kizangthei hiam cihleh Pasian pen mihing le ganhing piangsak pa hi aa mihing te pen ama sungpan nuntakna tawh kinungta ahihman hi. Leitungbuppi tungaa om mawhna apua ding pa in mawhna neilo tua piangsakpa Zeisu hi.\nTopa Zeisu leitung ah hong pai lai in asep ding mungtuppi pen in vantungkumpi kiukna ii nget mawhna thaman hangaasihna mawkthuak lel ding cih bek hilo in vantungkiukna thukham ii deihna akicingthumanna tawh picingsak ding a hihi. Laisiangtho sungah; “Tua ahihmanin leitungah Christ hongpai ciang in Pasian kiangah, ganhing le khawhsa tawh biakna na deihkei aa, nangkong biakna ding in pumpi khat nong vaihawmsak hi. Meihalbiakna le mawhmaisakna ding in biakna te tawh nangna lungkim kei hi. Tua ahihman in thukham laibu sungah keima thu akigelh bang teekteek mah in keima hihding nong deih bang tektek mah ahih dingin ka hong pai hi, Pasian aw, ka ci hi, a ci hi” Heb. 10:5-7. Hih pen hingtang biakpiakna lianpen hi.\nEi mimawhmi te in Christ nung ii zuihzawh nading in eitang aa si Topa theihlel tawh kicing nailo hi. Nuntak thak ihnuntaktheihna ding tua Topa ih sungah hong nuntak ding kisam hi. Tua hileh bek eite ading siampi hongsepsak theipan ding hi.Vantung biakbuuk in tuabang alunggulh te thaguan ding in kigingsa in om tawntung hi.\nZeisu siampi lianpenpa hi\nZeisu siampilian pen pa nasepzia pen Isreal mite a ding siampilian sem te in limcing uh hi. Mawhna kisuan ganno in anuntakna sisan hong buak khitciang in siampi pa in asiangtho mun Pasian omna ah tua sisan te paipih hi. Pasian tawh thuciamna, Pasian biakna ding in sisan va theh hi. Christ siampilianpa, eite siampi pa in calvary mualtungaa ama sisan tawh vantung biakbuk sung ah lut hi. Tua ahihman in mihingte nisim nuntakna ah Pasian le mihing te kizomsak hi. Kumkhat khat vei mawhsuutna ni or kilemni takciang in asiangtho pen munsung aa hehpihna tokhum mai ah minam buppi ading aa kigo gansi tawi in siampilian pa alut bang mahin leitungbuippi tangding aa kibua Pasiantuuno sisan tawh Zeisu in vantung asiangthopen mun hehpihna tokhum mai ah siampilian sem in om hi. Topa Zeisu in anungzui khempeuh ama angah kawikim hi.Thuum mite Pasian tanu tapa suahtheihna ding in Christ in nuntakna siangtho nungta( ze etna namkim thuak ta leh) in le anuntakna pia khinzo hi. Tua ahihman in gualzawhna lianpen le gualzawhna khempeuh amah kipia hi. Tua hiihmanin mikhat in Topa Zeisu minsuangin Pasian kiangah ki-ap leh Pasian in sang hi.\nHih mun ah ngaihsuthuai thu 3 om hi. (1) Christ ii hingtang biakpiakna mihing lampan muhzia (2)Christ ii hingtang biakbiakna Pasian lampan muhzia (3) Christ sungah mihing te hingtang biakna piakzia Pasian lampan muhzia te a hi uh hi. Hih muhzia te ihtelmuh theihna ding in anuai aa siangthosakna thu 3 te ngaihsun ph alai ni.\nSisan / Blood\nSiampi laibu 17:11 ah “ Banghang hiam cihleh nuntakna pen si sung ah om hi.Note a ding kilemna bawlna ding in biakna tua tungah tua si ka pia zo hi. Si pen nuntakna ahihman in kilemna a piangsak na ahi hi.” Hebrew BDB 498 sungah “ si pen nuntakna tawh kituamkhawm hi” ci hi.RSV ah si pen nuntakna ding ci hi. Biakpiakna ah sisan pen mawhneilo ganno sisan pen mawhnei pa nuntakna limcing ding in kizang hi. Mawhsawpsiangna ding Topa Zeisu sisan in leitung anuntak lai ahizong sihna pan thokik khit ciang dong azangkhawm ding aa kibua sisan hi.\nMihing pumpi sungah sisan in asiangthopen hi aa sahui te sungaa om nuntakna neilo ninthem te sawpsiang in taikhia hi.biakpiakna ah sisan in Pasian abia mite mawhna sawpsiang nading ahihi. 1John 1:7 ah “ Topa Zeisu sisan in mawhna khempeuh sawpsiang hi” ci hi. Siampi laibu sung ah “tua sisan in mihing ading kilemna bawl na ding hi”.\nTanglai biakbuuk sung aa kizang gansi peuhmah in Topa Zeisu sisan limcing hi aa kisikna tawh kithuumsa mawhna te kimaisak sa in kiciamteh hi. Hih te pen siangthomun le siangthopen mun kidalna puanpi tung le siangtho mun sungaa meihal biakna tua kiu aa kite tung ah kiciamteh hi. Laisiangtho thak sung aa sisan akigen ciang in Topa Zeisu hog kipiakna vive agen nuam a hihi. Tua ahih manin sisan pen sawpsiangtho nading, diktansak nading, kilem nading, tatkhiat nading, mawhna paikkhiat nading kizang hi. (Siampi 16:19, Rom 5:9, Eph 2:13, 1:17 Heb 10:29, 9:22)\nPasian tawh kilemna abawl mawhnei mi te bek Topa Zeisu nuntakna in honkhia thei hi. Rom 5: 10. Topa Zeisu vankah khit ciang in tua sisan pen lenggah tui tawh limki cing sak hi. Nekkhawm nek ciang aa I dawn lenggah zu/ tui in ei te ading aa hong kipia nuntakna, hog kibua sisan limcing hi.\nBiakbuuk sungah tuiipen thukham 10 limcing tuikuang sungah kikoih hi. Tui pen pumpi, puan le na dang khempeuh natna siatna omlo sawpsiang nading in kizang hi. Paul in zong pawlpi pen Christ ading in Pasian thutawh tuiah kisawpsiang hi ci hi. Christian nuntakna sung ah tuiphumna le khekisil sakna te pen tuitawh sawpsiang na hi. Act 22:16. Topa Zeisu pen eite nitna hong sawpsiang ding TUINAK a hihi. Zech. 13:1. Sisan le tui te in biakpiakna asiangthosak santhamcing sak hi.\nHeb 12:29 ah ei te Pasian pen akantum thei meikuang tawh genteh hi. Mei pen Khasiangtho tawh zong kigenteh zel hi. Mei pen van sia le nitna asingthosak athahat pen khat hi. Christ in amite meitawh siangthosak in nuntakna deihlo te haltum ding hi.\nMeihal biakna tau tung aa kuang mei pen meimawkmawk hilohi.Hih pen Pasian mahmah in atawhkuang mei hi. Lev. 9:24. Hih mei pen abia mi te biakna asan ciang bek aa apiak meisiangtho hi. 1 Kings 18:38, 1 Chro. 21:26 Paul in; “Ahizong in tua khuam tung ah kham, ngun, suangmanpha, sing, bi, lopa anam tuamtuam kilam thei hi. Tua akilam na te meitawh ki ze-et ding ni hong tungding aa, tua nasepna te abangci hiam ci in mei in ze et ding ahihman in alam mi te nasep ciat hong kilang ding hi. 1 Cor 3:13\nPasian pawlpi dawimangpa in do in pawlpi sungah buaina te hong om in khat le khat kipawlkhen na hong om hi. Hih munsan ah khat le khat kua mawhzaw cih kikawk in kibuai hi. Ngun le Kham le bi, lopa te ei mihing ten kikhen theilo hi. Upmawh thutawh thukhen mawk pen lauhuai mahmah aa; Topa’n zong, no khen ding hi kei, keima khen ding hi ci hi. Mi tampi in kei bel ngnun, kham ka hi ci ding hi. Ahizong pawlpi ading bangci nasem ih hiam cih sawtlo in hong kilang ding hi. Pawlpi it dan aman le akhial zong om ding hi. Pawlkhat ten pawlpi it mahmah in pawlpi mi te itlo uh hi. Signboard pen mihing sang in thupi asa zaw hi mawk uh hi. Pawlpi pen kipawlkhopna hoih ahihmanin Pasian pawlpi ki tang tuanlo ding hi. Pasian in pawlpi pen thukhun tawh lamlo in mihing tawh lam aa tua mite ading thukhun khunsak zaw hi. Tua thukhun zahtaklohna zong Pasian zahtaklohna hi zel ahihmanin gamtat luhek zia kidop huaimahmah hi. Pau zong kidop huai hi. Topa Zeisua gupnop man in Peter in tem azat mawk pen Topa’n awilo, hoihsa tuanlo hi.\nEden huanmai ah biakna tau tungaa biakna ganno akantum sak mei in Abel biakna zong kantum hi. Pian 4:4, PP 71. Tua mah bang in Abraham le pasian kiciamna biakna tau tung aa sa te tung ah tua meimah in kipsak hi. Gen. 15:9,15. Aaron kiap na zong hih meisiangtho mah tawh Topa’n sang hi. Lev. 9:24. Gideon moh le sa te zong hih meisiangtho mawhtawh sang hi. Thukhen 6:19.tua bangmah in Manoah, David biakna te zong mei tawh sang hi. Thukhen 13:19, 1Khang 21:26. Solommon in biakinn pi hong ap ciang in vantung meikuang mah tawhpasian in nasang hi. 2 Chro. 7:1. Hih pen Laisiangtholui sung ah meikuang tawh kisai a tawpna hi. Khasiangtho hongkum ciang in meikuang lim tawh hong kumsuk hi. Rev. 21 :8 ah migilo teng meikuang in kantum ding ci’n ki gen hi. Ngun le kham te meitawh kisawpsiang thei aa, bi le lopate mei-in kang ding hi.\nBiakbuuk tawh kisai in meikuang zatzia namnih om hi. Katar kici pen meikhu bang hiaa tua meikhu pen Pasian a ding in namtui cih na hi. Hih pen meihalbiakna tau tung ah kipaai n ate kantum hi. Mincah cih leuleu ciang in an ahiaa tuitawh biakna te kilemna ding aa sathau te kan in agimnan tuisak hi. Paul in Christ pen ate ading in agimnamtui biakna ding in hong kipia hi ci hi. Ep 5:2. Kammal nihna ah Saraph kantum in vutsuak cihna hi. Hih in Pasian thukhenna lim cing hi.\nHih atung aa thute gawmkhawm kik leng Sisan , tui le mei te in Topa zeisu nunzia limlang bangin hong kilang sak hi. Meihalbiakna, kilem nading biakna le mawhna hang aa biakna te in mawhpua ganno sih ding ngen hi. Hih te manphatna pen sisan hang ahihi. Tua sisan te biaknatau tungaa kit e tung akitat / akitheh na in minamkim te ading Topa Zeisu sihna hang aa gualzawh na hi. An le dawntheih te tawh biakna ah sisan kihel lo hi. Hi te leuleu ciang in mihing te anlakna limcing hi. Amau te gah, nasepna ii thaman cihna hi. PP. p72. Simpipa in hih sisan omlo biakna te biakna gansa te tungah hong koihna in Topa Zeisu ei ading in aneihsa vangliantna khempeuh suahkhia in kihawm sak na lim honglak hi.\nLenggah tui tawh biakna ah tua lenggah tui te meihal biakna tau tungah kibua in namtui mahmah hi. Tua ahihman in sisan tawh biakna le sisan lo tawh biakna in mawhkisik mipa in anuntakna tua biakna tautungah pia in Topa Zeisu thuakna ding te akicingsak ahi uh hi.\nCalvary mualtung aa Topa Zeisu paisan tuuno sisan in nang aading bekciang thupi hiam? Leitung vantung buppi te sangin nangmahmah hong itzaw pa hong itna telsiam ciatni.\nPrev post Nuntak Nasepte Hilh Ding Thupi\nNext post Zo Phualva Vol 10, Issue 1: PIANGSAKPA LE NEBUCHADNEZZAR


url: =Nupi nawipialai khat gul in tukha in anawi anekha atangek tawh anih un sihlawh :: ZOMI DAILY\nposted on 27 May 2018 at 9:41 pm Lomkholna: India, News, Sawltak, World\nIndia gamsung ah nupikhat alup laitak in gul in tukha hi. Tuabangin gul in atukkhit ciangin atangek pen nawitui piakha sawnsawn hi. A nawitui sungahzong gul ii agu “poisoned milk” naki helta ahih manin, anu leh atangek anih in sihlawh uh cih AFP pan kiza hi.\nIndia, Uttar Pradesh State sungah thupiang hi a, tua nupinu pen kum 35 aphakhin khat ahihi. A ihmut laitak in gul in tua nupinu tukha in, ahi zongin aman theikhalo hi. Akhanlawh ciangin gul in atuklam phawkkhalo ahih manin, atangek pen nawitui apiakha ahihi.\nTua a tangek pen kum 3 aphapan numeino khat ahihi. Tuabangin gul in atukna ah gu lutkha in, anuta un cinatlawh ahih manin, Thursday ni in zato ah puakding in kipaipih hi. Ahi zongin zato tungmanlo in lamkal ah anu leh atangek anih un sihi ci’n Police Inspector Vijay Singh in AFP te tungah genkhia hi.\nTua nupinu atukha gulpen nupinu alupna ahilo, adang inndei sungkhat ah kimu in, ahi zongin kimanzolo in kitaisuah sawnsawn hi.\nTua nupinu leh atangek tepen Postmortem kibawlding ci a, ahi zongin asihna ahangpen tuahsia in asi “Accidental Death” ci’n Police te’n ciamtehphot uhhi.\nIndia gamsung ah gul bekbek nam 300 Species bang omding kici a, tualak ah nam 60 bangpen gu akhauh mahmah in akiciamteh ahihi. Tua gu akhauh phadiak te lakah Indian Cobra, Krait, Russell’s Viper, Saw-scaled Viper cih gulnam tepen lauhuai mahmah kici hi.\n“American Society of Tropical Medicine and Hygiene” kici kipawlna te’n 2011 kumin Study hoihtak akankhiatna ah leitungbup ah kumsim in gul ii atukkhak mi 100,000 lakah 46,000 pen India gamsung ah hiden hi ci’n pulakkhia uhhi. Sawltak #zomidaily\nPrevious: Malaysia, Penang ah pasal khat thautawh 10 val veibang kikapgawp in silo bilbel\nNext: Malaysia, Johor aom suangmanpha zuakna ah damiah lutin, RM130,000 manneiding puakhia


url: =ZAM Thupuak :: 15 Sep 2019 (DHS te nasep kipan kikding) :: ZOMI DAILY\nposted on 14 September 2019 at 12:40 pm Lomkholna: Malaysia, News, Refugee, ZAM, Zomi\nZOMI LEAGUE – FUTSAL KIPAN TA DING\nZOMI LEAGUE :: Ih bawl ngei a om mah bangin Zomi League 2019 zong nopci tak in kibawl ding hi. Tukum Zomi League pen kuanpi kimawl loin Futsal kimawl ding in kikipsak hi. Zomi League 2019 ah Pawlpi min, Khua min leh Club min tuamtuam tawh zong kihel thei ding hi.\nI gensa mah bangin Zomi League pen 16 September 2019 (Monday) ni zingsang tung 12:00AM in kipan lian ding hi.\n¨ Lutman pen Rm 200 hi ding hi.\n¨ Pahtawina tawh kisai in Winner a ngah pen Trophy leh RM2000 hiding aa, First Runner Up pen RM1500 , Second Runner Up pen RM 1000 hi ding hi. Music pen ZOMI IDOL COMMITTEE te in hong bawlsak ding hi.\n¨ Idol kidem niding pen Top (10) kitelna 01 October, 2019 (Tuesday) hi ding aa, Top (5) pen 08 October, 2019(Tuesday) hi ding hi.\n¨ A kidem nuam peuh mah 10 September, 2019 (Tuesday) ni ciang Form kisang ding hi .\n¨ A kidem ding te leh ZOMI IDOL COMMITTEE te 17 September, 2019 ni ki muhkopna kinei ding hi.\nZOMI IDOL -2019 MALAYSIA tawh kisai a kitelzaw in theihbehnop a om leh COMMITTEE te tung ah ki dong thei hi.\nDHS TE NASEP KIPAN KIK DING\nSeptember 17, 2019 ni pan in DHS te nasep hong kipan kik ding uh a, kal nih sung na hong sem zom ding uh hi.RSC interview man khin in DHS phi ding a ngak te I phone te hoih tak in len hamtang sawm ni. Khat vei I vai hong kipelh leh hun tampi mah hong kipelh to suak thei ahih manin ei lam pan zong hong kisap hunhun in bawh pah lek thei dingin om den ni cih zong I ki phawk sak zel hi.\nMandalay Emmanuel Zomi Baptist Pawlpi kem Rev. Kham Sian Khup in Malaysia hong zin sungin Zomite hong it hong veina tawh ZAM zumah hong hawhin thapiakna leh deihsak thungetna hong neihsak uh ahih manin ki lungdam mahmah hi. Topa’n hong zatsak semsem lai tahen.\nPILVANG TAK IN OM SAWM NI : Tuhun laitak in kimat kihen hong tam mahmah a, Malaysia kumpite in a gam sung ah phalna lo tawh om mitampi tak siangsak nuam ahih manin kimat kihen na hong tam to semsem ding hi ci gen khia khin uh hi. Mun tampi ah Oparasi lut kawikawi ahih manin ih om na ciat ah kidawm tak, pilvang tak in om ding hanciam ni. A thukin lua mahmah ahih kei leh vakvak loin I om na ciat ah daitakin om ding hoih zaw tham hi. A zenzen in nasepna ah thuneite in sitna khat hong neih leh kei pen UNHCR ah gambel in hong san ding ngak in a om hi ing/UNHCR card tawi gambelmi ka hi hi. Ka nuntak nading hih teng ah part time tawh na a sem pak hi ing ci-in I gen theih ding thupi ding hi.\nTua bang mah in I boss te kiang ah zong limtak gen khol in. Amau mahmah in zong hihte pen khasum tawh ka sepsakte hi kei part time in hong kuan pak zel bek uh hi hong cih sak ding zong kisam hi. Malaysia om Zomipih a kuamaciat I omna gam huih nun zia tawh kizui-in kidawm ciatni cih hong zasak phapha ung. Kiim leh pam a om mite in hong muh khialh loh dingin I om dan I khawldante kikem siam kawmsa in om ciatni. Azenzen in kimat kihenna khat natuak leh ZAM zum ah hong zasak pah in.\n1. Dim Sian Cing (Ngente) HKL zatopi ah\n2. Cing Thawn (Tedim) Sungai Buloh Zato pi ah\n3. Dal Sian Muan Sungai Buloh zato ah\nTUKAL SUNG THONG LAM BUAIPIH TE\n1. Zang Lem Siam (Tungkyaw) Bukit Jalil Camp ah kimuh pih\n2. Thang Sian Khual (Zozang) Sungai Buloh thongah kimuh pih\nSuangphei Khuami, Tahan Munlai veng a teng Nu Cing Lian Man (Kum 35) in September 11, 2019 ni-in hong nusia a, ZAM/ZSM member khat ahihna tawh kizui in zum vai teng kivansak pah hi. A innkuan pihte lunggulhna tawh kizui-in aluang hawm pen pianna kawlgam ah puakkik dingin kivai hawmpih aa, September 13, 2019 nitak 4:00PM (Malaysia gam hun) in Kajang zatopi misibuk ah khakna ki nei a, September 14, 2019 ni-in kawlgam kipuak kik hi. A dah akap khempeuh tawh kibangin ZAM/ZSM pan in dahpihna I pulak khia hi. Topa’n hong heh nem kim ciat tahen.\n1. Tuan Lem Kim (Gawngmual) RM50\nPrevious: A manpha khawmpi le kipawlna ~ Lian Tuang\nNext: A theihhuai Australia Community, Association ki makaihdan pawlkhat


url: =Cingno tawh lenna gam – 4 ~ Hau Za Cin :: ZOMI DAILY\nposted on 20 August 2009 at 9:29 am Lomkholna: Article, Hauzacin\nZomi Christian Fellowship, Tokyo ah :: Lupna nuamtak pan tawldam tak a zingtho in, niangtui leh mohte ka nek khit uhciangin Pa Nang Lian Thang tawh Ngaih Anglai Ah film a Khualpu in Niangbawi a dawnna, “Shinjuku meileng khawlna, a kongkhak thumna ah hong kum in aw…” a cihna lamah Ngaih Anglai Ah te gamtatna lam en dingin ka diangkhia uh a, Shinjuku station ka tun uh ciang mitkha ah hih video et masak laia meileng tung pan Niangbawi hong kumkhia a, Khualpu in, “…. hai ngak thei ngak a i hong ngak hi ei” a cih lai khawng mitkha ah hong kilang zungzung hi.\nShinjuku station pen vanlengtual pan khuasung lam zuanin i pai ciang Tokyo station zawh a khuapi laizang station khat ahi hi. Tua teng ka et khit uh ciang mitkha a Shillong sangkah lai mu zuaizuai kawm in innlam ka ciah uh a, KHUADO khuang gingging ta ahih manin kikhopna lam ka zuanpah uh hi.\nZomi Christian Fellowship, Tokyo ah kikhawm masa a tawp ciang Khuado Pawi ka zang uh hi. Kikhawm dinga ka kuan uh ciang Ryogoku station pan tuangin meileng tuamtuam ka khek kawikawi zawh uhciangin munkhat ah Japan Zomi Taang Thang Hau Lian (ama thu den ciang behlap lai ni) in hong na ngaka, maan ka kizaih khit uh ciang station pua ah paikhia in Bus stand ah Bus ka ngak uh hi.\nTua Bus stand ah Delhi khuapi Munirka Veng Bus stand mahmah bangin Zomi nupi khat in nau na pua liatluat a, a naungek sawnna leeng leh a naupuan teng a pi in na khai a, a innkuanpih dangte zong na ding liailuai uh hi. A omdan uh pan galmuh bek leng zong Zomi hi ding uh cih kitel pah hi. ZCF Pastor Rev. Nang Lam Kim zite na hi takpi a, ki nohset in (kawlpau na theih kei khak uh leh kimeltheih in cihna hi) khut kilen in Topa thupha ka kipia uh hi, tua lian leh Bus hong tunga, biakinn tan ka tuangphei pah uh hi.\nBiakinn pen na hoih venvan mahmaha, a khan tungnung zaw ah kikhawm ahih manun khuk ton letlet in step ah ka kahto uh a, kongkhak biangah khedap suah in biakinn sung ka lut pah uh hi. Kongkhak ah ka dak uh ciangin music ging setset tawh lasa in Zomi te’n Pasian na phat ziahziah uh a ka lawp mahmah pah hi. Nu ei, melhoih buang si e! Tutna ding lam zuan a ka pai phei laitak uh Zopuan tawh kilawm taka kizem sitset khat ko lam manawh in hong pai phei a, ka lungsim ah hia nungaknu melhoih zen si e ka ci pah hi.\nSingapore ka zinlai in zong Zopuan kilawm tak tawh kizem a hong kikhawm Zolia pawlkhat mu ka hih manin, Eh hem, gamdanga om Zomi te in minam na zuun zaw uh hi veh e, ciin ka ngaihsun hi. Maan hong la pah ning ei ciin ka camera ka mek ziahziah leh kikhop tawp ciang ZCF innteknu ahi cih ka thei pah a, Zomi te zong gam hoih ah om leng i mel a tul hi tuanlo hi cih ka phawk pah hi. Zing leh nitak a lokuan te bel nungakno takpi a mel uh a hoih ding zahin hoih lo mawk hi. Kua hiamte cih dan leh – “Ngaihsun thei leng ana mah hi”.\nTopa hoih hi, Kha Siangtho hong leng, Nang na siangtho, Om hithiat ning cih late ka sakkhit uh ciang Sia Nang Lam Kim hong dingto in Topa hoih hi…. kei tungah, ka innkuan sungah, ka pawlpi sungah….. ciin Topa kiphat khawm ziahziah a, tua zawh ciang kawlpau siam leh siamlo ka thuzak uh hong kikim nawnlo panpan ta hi. Sorry, hunzat kipan ta hi ka cihna hi zaw ei! he he….\nSiapa in, “tu in ki meihsetna i nei dinga….” cih tawh hong pan pah ahih manin ka kianga tu Japan Zomi Taang Thang Hau Lian bang kawlpau theilo ahih manin khuahek hek lel hi. Kei bel kawlpau ka theihloh zong om a tamzawh ahih hang phamawh kasa sese kei hi…. he he… “ZCF khatvei kikhopna ahite hong ding un” a cih ciangin ka ding uh a, khutbengin hong kimuak ziahziah hi. Ka et gige leh ka mai gual veilam kiu ah Pa Hang (Ngaih Anglai Ah) in a lu su ngeungeu ahih manin ka lung hong kim pah hi. Ahi zongin Ngaih Anglai Ah Pa Hang khatbek om a, tun lah biakinn sungah nih mu ka hih manin ka mit phia hiam, ahih kei leh …. lamdang kasa hi….. a theician nuamte Japan paitek ding hi mai ei!\nZomi lasiam (Rev. Suan Za Pau zi) Sianu Sangpui in Sia David Kham phuah, “Anglai ah ka pom, Aman kei hong len” cih la hong sak ciangin hih pen Japan gam hitakpi hiam? ka ciphial hi. Zomi bekbek kimu, Zola bekbek kisa, Zolai bekbek kitawi… Topa hoih hi!\nKha an hong vak ding Yangon ah Word of Hope biakinn ah pastor a sem Sia Suan Za Pau hong dingto a, “Tuni in Pasian kammal kikum thei dinga hunpha i ngah manin Pasian min ka phat hi. ZCF te in nong letkhan manun ka lungdam hi. Pasian in hong kem dinga mimal khat ciat piahtana te phiatsii hong om pah ding hi….” hong cih ziahziah ciangin ka kianga kawlpau theilo te bel luvai veve sam in um ing. “Yangon ah Khuado Pawi kibawl dinga, kum 70 tungsiah hong nuntak pih laite letsong kipia ding hi.\nTu in mi 50 val bang min sazian kila ta hi, ” a cih khit ciangin, “Lai Siangtho Hebrew 12 sung sim ni. Kawlpau in sim mai ni, thei veve ni maw?” hong cihtak ciang Hunukpa zong a lungnuam mello hi ding hiven Tedim Lai Siangtho lem bubu pia a, “tu kum Tedim Lai Siangtho ka khatvei simna hi” hong ci leuleu hi. Ka behpa zong kawlpau na siamta si e ciin ka lungsim ah ka ngaihsun hi.\nHeb 12 sung kandah thum tawh ensuk in, mun khatkhat ah anai-uu kawmkawm a, sitni leh kusapiuh te a pelh khit ciang nauhsuung, kaluciah, tung patasu te khen lamah, “i pandai i tun dongin tai ding hi hang” cih tawh hong khup hi. Pa Kam Khan Thawn ahuam thungetna leh Lia Hau Khan Ciang sumpi donte Pa Gin Khan Suan in hong apsak khit ciang “Hong sem khin hi” cih la sa in Sia Nang Lam Kim thupha piakna tawh hun kizo hi. Tua ciangin nek leh dawn ading thungetna Nu Mawi in hong nei a, a nuam penpen ZOMI KHUADO PAWI zang dingin innuai ah ka kumsuk uh hi. …zop lai ding… Dr. Hau Za Cin (Phuitong Liim)\nPrevious: Cingno tawh lenna gam – 3 ~ Hau Za Cin\nNext: Cingno tawh lenna gam – 5 ~ Hau Za Cin\nZYA Lungdam Pihna ~ Job Thawngno


url: =March 25, 2017 ~ MUC\nAdmin 10:44:00 AM Articles, MISSION NEWS\nThugen Masa: Tu quarter sungin Trans-European Division sunga Pasian nasepzia i za hi.\nThugen Nihna: Hih Division sungah Aland Tuikulh, Albania, Bosnia, Herzegovina, Crotia, Denmark, Greenland, Guernsey, Hungary, Iceland, Lithuania, Montenegro, Netherlands, Norway, Poland, Serbia, Slovenia, Svalbard, Jan Mayen Tuikulh, Sweden, Yugoslav, Macedonia, United Kingdom, Northern Ireland, Cyprus cihte kihel hi.\nThugen Masa: Tu quarter 13 Sabbath School sumpi in Ireland, Poland, Norway, Croatia gamte ah kipuak ding hi.\nThugen Nihna: Trans-European Division sunga SDA pawlpi nasepziate i za ding hi.\nThugen Masa: Ireland gam, Dublin khuapi-a om Theda nupi in kum tampi sung zu tawh kidiah, pasal tawh kikhen hi. Ahi zongin a nu’ thungetna hangin a nunzia hong kikhel a, Theda in Cuisle Center ah pawlpi nasem in om hi. Hih Center ah amah bangin zu tawh a buai, pasal tawh a buai mite makaihna, huhna tawh kisai-in nasem hi.\nThugen Nihna: Ireland gam pan Tatiana khangno numei no khat in hamsa takin Moldova pan hong pai hi-in, Ireland gam ah gambeel mi khat hi. A lamdang takin SDA thu-um tangval khat tawh hong kimu kha uh ahih manin hong kiteeng uh a, tu-in a pasal tawh tat hum nei uh hi.\nThugen Masa: Elizabeth le a pasal Mercha nunzia zong lamdang mahmah hi. Mercha in motor cycle tawh tuahsia ngei khat hi. Elizabeth in Mercha’ nu le pa tungtawnin Lai Siangtho thuman hong mu khia hi. A nihun nupa hong suak thei uh hi.\nThugen Nihna: Dublin khuapi ah SDA pawlpi’ neih biakinn khat bek om hi. Kikhawm mi kibehlap ahih manin biakinn kisam hi. Sanginn, hotel, mun awng khat peuh sap uh hi.\nThugen Masa: Tu quarter Sabbath 13 sumpi in Dublin khuapi a SDA thu-um kikhp nading biakinn dingin kipuak ding hi.\nThugen Nihna: Pasian in lampi tuamtuam tawh nasem hi. Paakhuan sung panin Poland gam mi thum in thuman thutak hong mu khia uh hi. Tua panin hih Poland mi thum tui kiphum uh hi.\nThugen Masa: Nowa khuapi panin Hope Channel, TV tawh cidamna le thuman tangko-na tungtawnin mi tampi tui kiphum uh hi.\nThugen Nihna: Norway gam Olso khuapi ah Bethel SDA pawlpi in laihawp nasep, sanginn, zato tuamtuamte cihte tawh nasem uh hi.\nThugen Masa: Tu-in Bethel SDA pawlpi in Norway gam ah a lian penpen SDA pawlpi hi. Hih pawlpi sungah gam tuamtuam pan gambeek mite le a tengsuak tampi om hi.\nThugen Nihna: Gambeel a om Moalign in Ethiopia gam pan hi. Gam dang pan peemta khat ahih manin simmawh bawlsiatna thuak hi. A upna hangin thongkia hi. Tu-in Norway gam Bethel SDA pawlpi ah makai khatin om hi.\nThugen Masa: Tu quarter Sabbath 13-na in Bethel SDA pawlpi nasep nadingin kipuak ding hi. Biakinn puah kul, 1879 kum a kipanin a kizang laikhetna zong kipuahpha ding hi.\nMUC in Laibung khuathak pawlpi huhna dingin kipuak ding hi. Sumpi khiat ngei zah thum khia cit ni.


url: =Mun tuamtuam a om u le naute teng aw, I om na ciat pan lungdambawl hunte nuam takin I zang thei tek hia.\nKei zong lungdambawl hun pen Tedim ah na mang thei ing. 27 December 2013 ni in gullu vai a diangdiang pawlkhat le siamsin makai pawlkhat tawh Rih bual ah thathak lakna, nasepna sate et kikna, thanemna thahatnate ki sittelna, mailamkalsuanzia ding kikupna le mapanzia dinmun laknate et kikna na nei thei ung.\nHih vai pen ei sung thu dan hi lel ahih manin groupmail ah khah loh ding dan in ka ngahsut hi napi media tuamtuamte in nak lunglut mahmah\nbilbel uh a, interview ong ki bawl ngekngek ahih manin lai ong gelh kik ka hi hi.\nI neihsa gamh ( innmun logam, mual le guam, singkunglo le leitung leinuai a om sum gilte) le khantohna ding nasepnate adingin a kisampi\npen ahi thukhunpi ( upadi )te tualsuakmite nuntakzia siksan in leitung vannuai gam tuamtuamte paizia tawh kituakin ong piankhiat mengmeng\nnading. Tua bang thukhunpite hoihtakin a kizat theih mateng Zogam leisung sumpiang kempawlin thuman thutak lamah hih theihna bangbang\n1. I neihsa gamh ( mun le mual, mual le guam, singkunglo le leitung\nleinuai a om sum gilte) le gam khantohna ding nasepnate ah Zogam leisung sumpiang kempawl in thuman thutak a om theihna dingin thuman\nthutak adeih khempeuh tawh khut kilen in ma kipang khawm ding hi.\n2 "Leisung sumpiang tawhkhiatna nasepnate ah mipi theihtang ding thute theihsakna ding mapanna" ahi EITI ( Extractive Industry Transparency\nInitiative ) ah pawllut dingin kawlgam in a hanciamna pen lungdam in tha ka ngah mahmah uh hi.\n3. Gam khantohna ding cih thulu tawh Zogam sungah Gullu nickel project, Kaladan project a kipan project tuamtuamte khempeuh zong\nleitung vannuai in a santheih thukhunpite a om khit banah mipite in tua thukhunpite muantak suantak hi ci in a ngaihsut zawh hun ciang\nbekin project tuamtuamte kipan pan dingin lunggulhna kinei hi. hih bangin tangkona le dinmun pulakna na nei thei ung.\ncih bangin tangko na na nei thei ung.\nThu kizom lo khat in gen to leng tu laitak Gullu mual tunga suangte a tawi in kizuak ziahziah hi. Hih vai pen 13 Oct 2013 ni laikhah sungah\nkim takin gelh khin I hih manin a tuamin gelh kik nawn kei ni.\nSuangtum tawi khat a tawm pen 2500 pan 90,000 kim in kilei ta hi. Gullu nickel project vai tawh kisi khop mahmah I hih manin tua vai\ndeihbangin kigamtang zo lo hi.Tua ban ah mualbul kim a om khuamite lokuan singpuak tang hi lel a,khuahun le singkung lopate nasia takin susia zo pak ken in teh cih thu tuamtuam ban ah a mapang zo ding kipawlna tuamtuam zong om khin cih khat tawh zong kingaihmuang lel hi.\nTua hi a hih vai ah a kilawm kituak ding bangin thu le la ong pai theihna ding mapanna kalkhat suanna dingin kawlgam media tuamtuamte ah\ntu ni a kipan na tangko kawikawi leuleu ung. Hih vai ah I ma pan zia ding ngaihsutna le lampi hoihnonote kihilhsawn in ma pang khawm pha\nleuleu dih ni.\nTu kum sung tawntung akua maciat in ma I pankhopna hangin gullu nickel vai bek hilo, Paha mual vai, lennupa vai, thangdung vai le singgialtangdung,…,cihte akipan Zogam sunga project tuamtuamte ah ong kihai bawl nawn loin tu ciangciang a kinang toto zo suak ahi hi. I hihtheihna ciat tawh I hanciamnate khempeuh i biak Pa Pasian in ongthukimpih ahih manin I lung a dam mahmah hi.\nTu kum lungdambawl le kumthak ah Zomite in pawilianpite bawl in I gualnop mah bangin " Etlawm mualkuam Zogam nuam" sunga mual le guam,\nsingkung lopa le nuntakna nei khempeuhte in zong lungdambawl le kumthak thuphate a san kim theihna dingin hanciam ciat ni.


url: =ZAM Thupuak :: 20 May 18 (ZAM Palai kiteelding) :: ZOMI DAILY\nposted on 19 May 2018 at 11:51 am Lomkholna: News, Refugee, ZAM, Zomi\nHanciamna i cih in bang ahiam :: Pilna i cih pen mun khempeuh pan kingah thei hi. Ahi zongin mun khempeuh pan pilna a ngah thei ding, mun khempeuh ah pilna a mu thei ding le a zong thei ding mi tam om lo hi. Tua ahi manin, mikim adingin mun khempeuh ah pilna a om lo tawh kibang hi.\nPilna thu a kigen ciangin mi a tam zawte mitkha ah mite zahtak mahmah, mite muan le suan, pilna sangpipi a sinte le gam makai, minam makaite, siavuan mangpite le vanzat na hoih tuamtuam a bawlsiamte pilnate bek pilna dan bekin kingaihsun kha pahpah thei hi. Ahi zongin pilna i cih in tua bangpipite bek a huam na hi peuhmah lo hi. A beisa hun a hoih na sak loh na kammal zat khat na kipuahphatna zong pilna mah hi a, a hoih a pha khatpeuh kipuahphat ding le kisin ding na sawm denna zong na pilna, na thumuhna….. Read more >>>\nZAM Palai Thunget HONG MAKAIH :: 17 May 2018 (Thursday) ZAM palai thungetna ah International Zomi Chris -tian Church pawlpi pan Pastor Thang Za Cin–Pimpih in hong makaih in Pasian kammal tawh thapiakna leh thungetna hong neih sak hi. Topan’ Siapa’ nuntakna Zomi leh a pawlpi mite a ding hong zang semsem tahen..\nZAM ZUM AH HONG HAWH :: Evan. Lal Nun Puia, Bethel AG Tedim, President Shalom Youth Committee-(SYC) in Zomite a ding ZAM zum ah thungetna hong neihsak manin kilungdam dam mahmah hi.\nSiapa pen Tedim khua kim a dongtuak mite a ding theih loh a phamawh kipawlna makaipi hi. Hih SYC kipawlna pen a ki patcil in Lawibuai khangno te kipawlna hi in Pasian thupha piakna zui-in lawibuai veng bek a hilo, Tedim, Tonzang, Cikha gamsung teng ban ah Mizoram leh Tahan dong ah damlo leh accident teng a panpih te ahi uh hi. Sun leh Zan cih omlo na haksat hun in hong huh ding aom den Sia Puia leh a pawlte hih Phone No. tawh na kithuza un. Tulaitak Ambulance/cinapuakna motor 2 tawh asep laitak uh hi-in, motor thak khat kisamlai uha, Tedim khuasung,Yangon, US leh Canada cihte pan mimal hanciampih na tawh Kyat teng 80 ngah khin uha, teng 40 kisam lai ahih manin mimal ahih zongin kipawlna pan a hizongin a panpih nuam khempeuh in ZAM tungtawn ahih zongin kipia thei hi.\nZato pan a hong nusia te a khua dong uh siluang puakpih, leh damlo zato zuante zong na khuapan hong la in Zato hong tun ding uh hi. Kisuan ngaihsut loin hatsatna na tuah leh na ko hamtang un, nakoh kei leh a mau hong thei khin zolo cih zong theipah un. Tedim khua sung a ding khawlbuk leh zunbuk cihte gamdang huhna kihello in lam kawikawi uh hi. Tuaban ah Zato a sisan kisam te zong vaihawm sak kansak kawikawi uh hi. Zomi dongtuakte a ding Sia Puia : 094 4059 3028\nMOPAWI SAPNA :: ZAM zum ah palai khat ahi Sm Ngaih Hau leh Pastor Biakliana te in 27-05-2018 (Sunday) 3:00 PM in kiteenna nei ding uh ahih manin nong uap kim ciatna ding un itna lianpi tawh kong sam uh hi. Amun : Pudu Adventist Church No 1-2 Lorong Brunei 2, Off Jalan Pudu, 55100\n7. Shalom ZCF-Kota Daman Sara RM1000\nDAHPIHNA :: Ngalbual Khuami Pa Kam Khan Mung leh Nu Cing Go Niang tapa Tg. Peter Cin Lun Sum in 13-05-2018 ni-in GHKL zato pi panin khuaksung Cancer natna tawh hong nusia a, 17-05-2018 ni-in Rawang han ah kivui thei hi. Adah akap khem peuh tawh a kibangin ZAM zum pan dahpihna ih pulak khia hi.\n1. Lian Sian Nuam (Singlei) Sungai Buloh zato ah\n2. Lian Khan Sum (Laaitui) Ampang Hospital ah\n3. Thang Ngaih Suan (Tuipi) Hospital Klang ah\n4. Tg. Peter Cin Lun Sum (Ngalbual) Hospital Kajang +GHKL (Hong nusia)\n5. Pau Khan Dongh (Lailo) University Hospital ah\n6. Thang Suan Mung (Pyidawtha) Ampang Hospital ah\n7. GS Piang (Buanli) Institut Perubatan Respiratori\n8. Gin Khan Khual (Zozang) GHKL\nLUNGDAM KOHNA 1. Sian Tung (Phaileng) RM100 Panpihna hongpia khempeuh tungah genzawhloh lungdamna lianpi ZAM pan kong tangko uhhi. Hi danin I pan khopnate hang in tuni dong a kalsuan zo I hihi. Topa’n Zomite adingin mapang zo semsem dingin thupha hong pia tahen.\nPrevious: Gammite a it mahmah kumpipa\nNext: Pi Niang Do Man (Suangzang, Zahlangh beh) in USA, Glenpool khuapi ah hongnusia


url: =Tulaai Leitung Thuthang Tuamtuam Updates May 15, 2015 :: ZOMI DAILY\nposted on 16 May 2015 at 9:47 am Lomkholna: Khawmpau, Myanmar, News, World, Zomi\n· 2013 Kum Boston khuapi sung a kibawl Marathon taaikidemna mong ah Bomb apuakkham sak Russia gammi Dzhokhar Tsarnaev kum 21 thah ding in US thukhen zumte in May 15,2015 ni in thukhen ta uhhi. Hih Bomb puahkhap nahang in mi 3 si a 264 liam uhhi.VOA\n· Nepal gam zinlinna hang a cimawh tea huh US gaalkaap te Helicopter amangcip peen Kathmandu khuapi pan kigamla lualo khat ah May 14, 2015 ni in kimu a atung atuangkheempeuh anungta kuamah omnawnkei ci in Nepal gaalkaap ten taangkokhia uhhi.VOA\n· Bangladesh gam leh Kawlgam pan ataai Kala mi 800 atuanna uh Tembaw Indonesia gam Aceh state tuikulh kiang ah May 15,2015 ni in kibung a Indonesia thuneiten nahonkhia man uhhi. mi 15 bel gimmahmah in sidekek uh ci hi. Hih Kala tamsimsim tuitung ah acihmawh nahang in UN in Asia gam Ulianten vaaikhat peuhpeuh ahawmding in ngen uhhi. CNN\n· IS migilo te ongdaai mahmah icih leh haat semsem uha, Iraq gam Ramadi khuapi May 15,2015 ni in bumsim in kumpi inn teng ah IS dialkhaivom khai zihziah in thuneihna kheempeuh la uhhi.CNN\nPrevious: Khangthak leh Kikhekna ~ Dr. Pum Khan Pau\nNext: Dimno’ Nu laikhak – 12


url: =Khakhat sungin OT nai 159 sungtak sem ahih manin sihlawh :: ZOMI DAILY\nposted on 9 October 2017 at 9:57 am UTC+9:30 Lomkholna: Japan, News, Sawltak, World\nJapanese Reporter numei khatin khakhat sungin Overtime (OT) bekbek akigawm in nai 159 sungtak sem ahih manin sihlawhliang cih AFP pan kiza hi. Hih numeinu pen nasep hun sawtlua in alungtang in thuaklah “Heart failure” tawh simawk ahih manin, Japan’s public broadcaster te’n anu apa te kiangah thuumna nei uh cihi.\nTua numeinu pen kum 31 aphakhin Miwa Sado akici khat hi a, NHK akici “Japan’s national public broadcasting organization” te kiangah Reporter asemkhat ahihi.\nHih numeinu ii asihpen July 2013 kumsung hi a, ahi zongin asihna athupen asihzawh kum 4 khitciang in NHK te’n mipi theihding in pulak khiapan uhhi. NHK Chairman ngiatin anu apa te kiangah nung Friday ni in vapai a, atanu sihna vaitawh kisai in anu apa tungah mawhmaina ngenta hi. Hihbangdan apiankik nawnloh nadingin kadalcip ding uhhi ci’nzong genkhia hi.\nMiwa Sado pen 2013 kumsung Upper-house Vote hunlaitak in Tokyo khuapi sungah Political News akankawikawi in aom hi a, akhut sungah Mobile Phone humcipsa in siliuleu cimawk hi. Anu in agenkhiatna ah ka tanu asih madiak in Phone tawh kamkhatbeek hong hopihnuam khangelngel dinghiven maw ci’n khasia mahmah hi. Ka tanu asihzawh ka pumpi phellang hongki balkeksak tawh kibang a, kanui zongin lungsim taktak tawh kanuizo nawnkei cihi.\nKumpi thunei te’n hoihtak athu akancian ciangin hih Miwa Sado kici Reporter nu in khakha sungin tawlngak hun “Day Off” pen ni 2 bekbek ngah cimawk hi. Tuabang in OT nai 159 bang semin, gimlua tawllua in alungtang in thuakzolo in asihlawh ahihi.\nVideo: Japanese journalist Miwa Sado ‘dies from overwork’\nJapan gamsung ah nasep gimluat tawlluatna hangin asi pen tammahmah hi. Tuabang in asi tamlua ahih manin, tuapen “karoshi” cih min kivawh a, nasepna hangin asi cihna ahihi.\nRelated: Japan gamsung misipuah kidemna kibawl in numei khatin akhatna ngah\nNHK tepen Japan gamsung ah nasep hunsaulua “long-hours culture” pen hoih hetlo hi ci’n agenkhiakhia, Campaign abawlbawl Company khat ahihi. Tuabang in Company te’n nasem te hun saupipi asepsak pen agensiatsiat kawmkal ah amau Company sungpan in nasep hunsawtlua in sihlawh ahih manin, NHK te maizum mahmah uh cihi. Sawltak #zomidaily\nPrevious: Russia, Moscow ah Shopping Center khat meikang in mi 3000 val kihemkhia\nNext: Khangtoh nang lampi ~ Cin Lian Khai\nIndia ah meileng khat Engine pan ki tolkhia in 12km sung lehtai\nKawlgam Letpadaung ah khuasungmi te leh Palik te buaina hangin mi 15 liam ~ ZD


url: =Bangladesh gamsung ah Rohingya te nikhatin naungek suakthak 60 bang omden :: ZOMI DAILY\nposted on 18 May 2018 at 4:18 pm Lomkholna: News, Sawltak, World\nMyanmar, Rakhine State sung buaina hangin Rohingya te honpikhat taikhia ngeingai uh a, Bangladesh sungah gambel in om uhhi. Tuabang in Bangladesh gamsung ah gambel in aom Refugee Camp te ah Rohingya tepen naungek suakthak omden in pungziahziah uha, nikhatin naungek asuakthak 60 bang omden hi ci’n UNICEF (United Nations children’s agency) te’n Wednesday ni in genkhia uhhi.\nMyanmar Military Crackdown hangin Rakhine State sungpanin Bangladesh, Cox’s Bazar zuanin ataikhia Rohingya te akigawm in 700,000 bang phading kiciliang hi. Tuabangin Rakhine State sungah galkapte ii gamtatna pen United Nations, United States, Britain te’n Myanmar kumpi mawhsak mahmah uh a, ahi zongin Myanmar kumpi te’n hihpen minam amanthangding in siansuahna “Ethnic Cleansing” hilo hi ci’n nialkik uhhi.\nUNICEF te’n Statement apulakna ah tuabangin Rohingya te Rakhine State panin ataikhiatzawh naungek asuakthak pen 16,000 Babies bang phakhinta ciliang hi. Tua naungek asuakthakte lakah 3000 khawngbek Healh Facilities ah asuak uh hi a, tualo adangteng pen Refugee Camps sungah asuak uh ahihi.\nUNICEF’s Representative in Bangladesh asemlaitak ahi Edouard Beigbeder in agenkhiatna ah Rohingya te sungpan nikhatin naungek 60 tabang suakden hi ci’n genkhia hi.\nSenior Bangladesh health ministry official khatin agenkhiatna ah nungkalsung ciangciang nupi naupaai pen 18,000 bang omhi ci’n genkhia hi. Tualo adang aki theikhalo tuamtuamtawh akigawm in Rohingya galtai te sungah naupaai nupi pen tulaitak 25,000 peuhmah omdinghi ci’n genkhia hi.\nNung March khasung in United Nations te’n Rohingya te panpih nadingin huhna $951 million kisam ci’n huhna ngetsak uh a, tuazong tukumsungbek Rohingya Camps tengah zekding hipanlai hi. Ahi zongin adeihzah uh $951 million ngahzolo in, 20% khawngbek ngahsak uh cihi.\nMalaysia gamsung aom Zomi te sungah kumkhatin naungek suakthak bangzahbang aom zelzel mahtammaw….. Sawltak #zomidaily\nPrevious: A manpha mahmah mihing khat nahi hi


url: =Guihtheih Khamtheih Zanghte :: ZOMI DAILY\nposted on 9 August 2015 at 8:06 am Lomkholna: Article, Thawntuang\nLawm le gual hoihlo i muh man, sep ding i hauhloh man, khangno lai hun saupi i muhloh man, biakpiakna ah i cihtakloh man, nu le pa innkuan sung a cidamloh man, khasiatna a tuahteh ahoihlam amuhtheihlo man, mibang kisa zolo lungneu denman cihbang teng ahuampipen in ka lam-en hi.\nHih bang azangh te thakhat thu in a lungsim uh amau le amau hong kikhel kek keileh mi dang tung pan abaih vetlo ding thu hi. Kikhel theina mi dang tung pan hi masa lo dinga amau mah tung pan lungsim bil kikhel leh baih lam sang pen ding hi.\nDeihsak lua mahmah in thu va gen pih mahleng hong sang’zo keisem leh ne/dawn zangh semsem uh hi. Taibawl, ngauhbawl, lang bawl gawp leng amaute zong hong uang semsem uha hong haitat ngam zawlai uh hi. Vazol bawl, vamai vil semleng hong ki phasak in a duh adeih hong ngen ahih manin piazo lenglah hoihlo sem hi. Lampi haksa ah a dinlam uh ki phawk khalo in hehpihna veina neih zolo lai uh hi. Khamthei guihthei a zangh hetlo numeite’n peuh ngai thei zaw mah lai uhi. Tuabang hun ciangin vang neih kisa in noptat nuam zawlai uh hi.\nZi hong neihto leuleu ahih manin a nu le pa sanggamte vaiteng tampi mah a zi in puakpih kha leuleu hi. Tua manin a zi bek mah in a lungsim heizo bek ding hi. Numei khat in a lungmang innkuan lungnopna pia thei a, innkuan sung susia thei cih i zakzak aman aive.\nA tawpna ah innkuan sung atamzaw numeite’ tungah ki nga ahih manin neu tung mahin lampi man ah tate paipih leng agol zawhteh amah sangin ei te ih lungkimzaw lai hi. Golzawh nungah i sisan i khel ding baih hetlo hi. A tamzaw in ahoih dingte koikoi ah om ta leh hoih veve lel i cihpen nu le pa khialna lianpi khat hi. Temta zong zangh nuam semsem leng suang-ah tatzel kul hi. Mihingte zong kitatna khat a om keileh hoihpai zolo hi.\nPrevious: Pasian Zia Theih Haksa ~ Hau Za Cin\nNext: Kha Pumpi (Spiritual body)


url: =Malaysia, Johor pan Kuala Lumpur azuan Tourist Bus khat mei kanggawp :: ZOMI DAILY\nposted on 15 December 2017 at 12:22 am UTC+9:30 Lomkholna: Malaysia, News, Sawltak, World\nMalaysia, North – South Expressway kici lamzikpi tungah gamdangmi khualzin apua Tourist Bus khat meikanggawp cih theStar pan kiza hi. Tua Tourist Bus tungah atuangte pen Indonesia gampanin khualzin in Malaysia ahawh Tourist vive kici hi.\nTua Tourist Bus Driver papen Sanusi Mohd Yusof kici a, kum 47 aphakhin khat ahihi. Ama genkhiatna ah Bus mawtaw sungah atuangte pen Indonesia, Jakarta panin khualzin in hongpai uh hi a, Johor Baru ah December 13 ni in atung uh cihi.\nJohor Baru aom Hotel khatah zankhat agaihkhit uhciangin azingciang Kuala Lumpur khuapi zuanin Bus tawh apai uh ahihi. Zingsanglam 8:30am hunpawl in Hotel panin paikhia uh a, nai 3 sungkhawng Bus tawh apaikhit uhciangin Bus sungah meikang gimnamkhat ahawlpa’n zakha ahih manin Passenger khempeuh amanlang in atuahkhiat nadingin thupia hi.\nMawtaw anunglampan inzong meikhu pusuak ziahziah ahih manin, Passenger khempeuh amanlang in pusuaksakpah hi.\nHih Tourist tepen Jakarta City ah December 15 ni aciahkikding geelna aneisa uh hi a, ahi zongin hih tuahsiatna hangin Tour Company te’n geelphat sakkikding cihi.\nBus pen meikuang in kangtumcip ahih manin, Bus sungah akipua Luggage leh Passenger te ii Passport akipan avanneih khempeuh uh kangtumgawp hi.\nKuala Lumpur khuasung aom Indonesian Embassy inzong akisam Temporary Passport bawlsak in, akisam bangbangin vaihawmpih uhhi. (Myanmar gammi hileh Embassy in bang honghuhtam?)\nYong Peng Fire and Rescue Department operations officer Nazari Keling in agenna ah hih tuahsiatna aom ciangin zingsang 11:10am hunpawl in hongki zasak cihi. Meikuangpen nainih khitzawh ciangin ki phelhsiangzo ci a, Bus pen naksiat mahmah himahleh Passenger tepen asi aliam kuamah omlo cih kiza hi. Sawltak #zomidaily\nPrevious: Malaysia, Banting innsung ah mi 4 aki haltumvai Update themkhat\nNext: Lungsim a pholak gamtat zia pawlkhat


url: =BBC Burmese Program te Kawlgam TV (MNTV) panin khawlbawlta :: ZOMI DAILY\nposted on 4 September 2017 at 8:14 pm Lomkholna: Myanmar, News, Sawltak, World\nMyanmar, Yangon panin aki khahkhia MNTV (Myanmar TV Channel) panin BBC Burmese Program te ki hemkhiata uh cihi. BBC Burmese Language Service te’n tuni Monday (September 04) ni in agenkhiatna ah Myanmar Television Channel panin Broadcasting Deal pen ki khawlbawl tading ci uhhi.\nBBC Burmese Program te’n hihbang in akhawlna ahangpen “Censhorship” vaimah hipipen a, adiakdiak in Muslim Rohingya Minority vaitawh kisai in ki telkhialhna tampi om ahih manin, akhawlbawl uh kici hi.\n2014 April kha akipan BBC Burmese Program pen MNTV tungtawn in nisim in aki khahkhia “Daily News Program” khat hi a, nisim in a enden zong mi 3.7 Million Daily Viewers bang om cihi.\nAhi zongin tukum March kha akipan MNTV Censor tuamtuam hangin Program tampi khawlbawl uh a, tuni ciangin MNTV panin BBC Burmese Program pen akhawlsiangta uh ahihi.\nBBC World Service Group ah tulaitak Director asem Francesca Unsworth in agenkhiatna ah BBC Burmese panin aki khahkhia Program tepen adang TV Channel te’n nawngkaisak ahih manin, BBC angai a en mipi te leh BBC kikal ah kitelkhialhna piangsak hi. BBC Burmese Program panin akivaihawm Program tepen tukum March kha akipan khahkhialo in hongki koihsak in, tuabang in gamtatna pen ki thukimna Contract asukha ahih manin, hihvai pen MNTV tezong ki zasak hi.\nAhi zongin bangmah ki lamdanna omtuanlo ahih manin, BBC Burmese Program pen MNTV panin aki khawlsiangvet ahihi ci’n genkhia hi.\nBBC Burmese Program hong etsak, hong ngaihsat te tungah hihbangin buaina leh lemlohna apianna manin kongthuum uhhi. Ahi zongin BBC Burmese Program pen Website tungtawn in ahi zongin, BBC Burmese Facebook Page pan ahi zongin, YouTube tungtawn in ahi zongin ahunhun in hong khakhia veveding hi ung ci’n genbeh hi.\nAung San Suu Kyi pen akimatciplai, House Arrest in akikoih hunlai in BBC World Service hitaleh BBC Burmese Program hitaleh Radio panin angaih zelzelkhat ahihi.\nRelated: Germany ah Cable Car in akhuam phukha in vandawn ah mi 75 awkcip\nAhi zongin tu’n Aung San Suu Kyi in Myanmar gamsung ah thuneihna aneihhun laitak in Broadcasting vaitawh Censhorship nawngkaina om ahih manin, BBC te’n MNTV panin khawlsan zawbehlap uhhi. Sawltak #zomidaily\nPrevious: England ah mawtaw khatin inn apang phukha ahih manin mi 4 liam\nNext: Malaysia palik zalianpen asem thakding IGP Fuzi Harun kiteelkhia


url: =Naak nak na cia ~ Hau Za Cin :: ZOMI DAILY\nposted on 23 January 2016 at 10:25 am Lomkholna: Article, Hauzacin\nA lawmpan ci mawk ahih cianga amah zong a cihna ding theilo in, “I ihmut suak hiven,” ci suk ziau hi. Naksia pen naak noploh mahmah a, a kiang vuah ki ihmu thei vetlo hi. Naak ihmut theih kei leng naak noploh semsem a, naksia kiang peuhmah ah lup khak ding ki naak lau mahmah naak hi. Naksia lo dingin naak kisin mahmah in; kisin theih ahih leh.\nNaksia i cih bang hanga om hi ding hiam cih ka naak theihloh pawl tak hi. Pawlkhat gen ka zakna ah bel lup ciang vandak lua in kamka kha ci uh hi. Tua cih dingin lah a vandak kamka khempeuh naak naksia lua tuanlo hi. A sawi lup pawlkhat zong tutphah tung khawngah sun kimkim in naak ging daapdaap uh hi. Khuplup ta leh naak ging, thallup taleh naak ging uh hi. Lupdan tawh kisai mah leh kisai khinlo zong hikha ding hi. Tua ahih manin kuate naksia a, kuate nak ging hiam cih theihnop huai mahmah hi.\nBawng zong thallup cih om ngeilo napi nak ging gamgam thei hi. Vok zong a ihmut ciang nak ging gamgam hi. Nawine ganhing namte bek nakging hi ding hiam cih kan huai mahmah hi. Whale ngapi pen nawine ahih manin a ihmut ciang (a ihmut uh leh) a nak ging tam cih theihnop huai leuleu hi. Kel leh Sakol te pawl a nak ging tam kitheilo a, a thei om pelmawh ding hi. A theite in hong gen leh naak zaknop ding hiven.\nNungak helna ah, tangval helna ah ihmu kha in na naak naksiat luat leh na helpa, na helnu hong muh dan kikhel thei ding hi. ‘Naak naksiat buang ei’ ciin, ‘cidamna kisam pawlkhat om hi inteh’ hong ci kha ding hi. Na ihmut khak, na lusuk khak lehzong naak naksiat sawm kenla, kidawm takin nak dildil zaw in. Mi inn ah na hawh ciang na lusuk khak leh na inntekte in hong lupsan kha ding hi. Hong lupsan kei zongin na naak daapdaap nuam sa mahmahlo thei uh hi.\nTua manin ihmut nuam, mangpha cih pen i kikhen ding ciang kikhakna kammal hoih mahmah hi a, kivaikhakna kammal khum mahmah ahi hi. Ihmut nuam in ihmu leng ki naksia daldal lo a, ki ihmusip thei hi. Mangpha cih bek sangin zong IHMUT NUAM cih kivaikhakna pen a manphazaw tawh kibang phial hi. Ihmut nuam omlo in MANGPHA kiman theilo ahih kik manin ‘mangpha’ mah kivaikhakna kammal zat tangzangpen hong suak leuleu hi. Zingsang na thawh ciang na lawmte in “naak nak na cia” hong cih peuhmah leh na ihmut nuamlo, na mang pha lo, mangpha manlo cihna hi ding hi. I khan tawntung zan sim i laikhun tungah ihmusip thei tapeuh le’ng naak nop ding hiven leitung. Tua dingin sum, van, pilna, cidamna, etc… kicing tak neih kisam zel. Tua khempeuh a nei kim sitset leitung ah om theilo; khat nei napi, adang khat neilo citciat… Topa Pasian bek in tua i neihloh te mun luah thei hi; He is omnipresent. Tua mun Topa na pia hiam?\nPrevious: ZAM Thupuak :: 24 January 2016\nNext: Oklahoma palik khat numei vai tawh kum 263 sung thongkiading


url: =Banglo teng tutna guan (Majoring in minors) - TUNGZANG NEWS\nBanglo teng tutna guan (Majoring in minors) – Matt 23: 1 – 36 Masak ding teng nunun, nunun ding teng masak. Thupi loteng peuh thupi sak. Thupi teng thupi sak thei lo. Guat ding teng guan loin bangloteng peuh tutna guan, banglo teng tawh piciang tehteh, paizia pen hih 21 century ii khuahun khat ahi hi. “Majoring in minors” cih ciangin banglo teng thupi sak cihna hi a, banglo teng peuh ih Christian zingvai hawmna ah buaipih cihna hi. Christian thu-um makai pipi a khangcing ding ih sak leh Lai Siangtho (the word of God) lapsang ding sangin Khang lui ngeina (tradition) lapsang ding thupi sak zawa, Lai Siangtho zuihna thupi sak loin Khanglui ngeina thupi sak zawin buaipih zawkna pen banglo teng thupi sak cihna sungah huam hi. Majoring in minors. Thupi lozaw teng thupi sak mawhna pen Topa Jesuh in ama’ hun lai pekin a na kawk den thu khat hi a, tuni dong mahin om lai hi.\nPharisees te in amau gamtat luhekzia tawh thu kawng mawk kaih uh a, Lai Siangtho gennop bulpite nuaisiah den uh hi. Thupi lo thupi sak, thupi thupi lo sak. Majoring in Minors. Banglo teng thupi saka kinei in, a thupi taktak thute sel uh hi. Tua ahih manin Topa Jesuh in hih bangin na gen hi, “Mihoih a kineih khem no thukham hilhsyate le Farisi mite in gimna na thuak ding uh hi. Note in Pasian tungah lengmasel, masala, le kummin sing namtui a kipanin meh namtui nam khempeuh, sawm ah khat pia napi-in, thukham sungah a thupi zaw ahi thutang, hehpihna, le thumaante na don kei uh hi. A dangte nusia tuan loin hih thute na zuih ding uh ahi hi (Matt 23: 23).\nJesuh in Farisite in amau deihdaan in thukham puatham pawlkhat zui gawp leitei uh ahihna thu thei gige hi. Sumpi piak kisaktheihpih uh a, ahi zongin a piakkhiatzia uh maan lo hi. Lai Siangtho simin keinei uh a, ahi zongin a puatham teng bek zui uh a, tulai bang hi leh, “thumaan gen le sazaang kap” ci nuam lai deep uh hi. Tua ahih manin Jesuh in hih bangin na kawk hi, “sawm ah khat pia napi-uhcin, thukham sungah a thupi zaw ahi thutang, hehpihna, le thumaante na don kei uh hi. A dangte nusia tuan loin hih thute na zuih ding uh ahi hi” na ci hi (Matt 23: 23). Farisi te tawh a kibang biakna makaite in pawlpi mi kibehlap theih nadingin hanciam keei sam uh a, ahi zongin a thupizaw khamangthang a man Lungdamna thu tangko nasepna ah bangmah sem nuam taktak pha lo uh hi. Tua ahih manin Jesuh in hih bangin na kawk hi, “Note in mi khat bek nangawn na ngah zawh nading uh na hanciamna un leitung tuitung lumletin khual na zin uh a, na ngahsunte uh zong note zah nihin a siahuai, hell khuk tung ding mi na suah uh,” cih san hi (Matt 23: 15).\nHai le kuangte a pualam na siangsak uh a, ahi zongin tuate sungah, thatanghat thu le huaihamna tawh mi a’ na suh uh nate a om hi. A pualam zong a siangtho a suah theih nadingin hai le kuang sunga a om nate a siangtho hi sak phot un, cih beh lai hi (Matt. 23: 25, 26). A sung lam sangin a pualam kithupi sak zaw hi. A thupi lozaw pen ih buai pihpih tak ciangin a thupizaw pen kithupi muh zaw thei nawn lo a, tua laimun ah bangloteng tutna kiguan in, banglo teng thupi kisa a, thu mahmah hi lo toto hi. Note pen leikang tawh a kizut manin a pualam a hoih mahmah tawh kibang napi-in a sungah misi guh le a kihhuai nin nam khempeuh a omna hankhuk tawh na kibang uh hi, cih san lai hi (Matt 23: 27). A thupi lozaw tungtham teng zutzut napi uhcin a thupizaw sunglam a uih sak lutlutte na hi uh hi. Ih pu ih pate’ khan lai-in eite a om hilehang, kamsangte a thah bangun eite in ih that kei ding hi, na ci uh hi. Note pen kamsangte a that mite’ suan le khakte mah na hih manun na zuaupi uh a gen na hi uh hi. Tua ahih manin na pu na pate’ uh maban zom to vet un, Jesuh in cih san hi (Matt. 23: 30-32).\nHih bangin Farisi te in a baihzaw, a zangzaw, a olzaw, a thupi lozaw thuteng seppi in nei uh a, tuazia tawh a gikzaw, a thupi zaw thukham ahi tua thumaanna, khuangaihna le hehpihna thute khuhcipin seelcip uh a, uk cik uh hi. Tuni tukhangin zong hih bang gamtatna kilanglua mahmah ta hi. Banghangin a thupi loteng peuh thupi lakin ih nuntakna ah tutna guan kha zel ih hi hiam? Na nuntakna ah bangloteng in mun hong luah na kisa hiam? Christiante pen dikna le sianthona ah ih picin ding, a picing hong kicih ding lunggulh hi hang. Tua ahih leh hepihna le khuangaihna, thumaanna le cihtakna thu ah a khangcing ih hih ding leh sumpi piak ding koi baih zaw hiam? Pawl khatte ahih leh sumpi nangawn a khia vet lo dinmun ah a om ong om kha lai phial ding hi. Bangbagn hi leh, a taktak in ci lehang thumaanna le dikna, hehpihna le khuangaihna sungah ih nuntakna kipiak ding sangin sumpi bawm sungah sumpi khiat ding baihzaw hi.\nTua bangin a baihzaw, a bangmah lo zaw peuhmah tutna guan-in mun pia in, Pasian hong kalh a hamsazaw nate ah ih lungtang ih kipia nuam kei uh hi. Mihingte in Topa’ adingin a ol theithei, a manh tawm theithei lampi tawnin ih kipia bek mawk uh hi. Banghangin a thupizaw thute thupi sak ngam lo zaw ih hi hiam? Banghangin a thupizaw thute gen belin nei nuam lozaw ih hi hiam? Banghangin a thupizaw thugen theite khaktanin kitheihmawh bawl se ih hi hiam? Gamdang pai Pasian’ nasemte in banghangin Lai Siangtho thu mah suut zaw loin, mite hauhna, pilna le khantohna teng peuh pulpit tung luahsakin gen belin nei denzaw lawmlawm mawk ih hi hiam? A thupi lozaw thute tutna guan, mun la sakin ih khuasak zawh sawt khin lua ta ahih manin a thupizaw thute ii a limna, amanphatna, a khumna, a thupitzawkna ih minam sungah a lang tamzaw in ih mansuah ta hi. Ih neihsa ih sum ih paite pawi ading, mimal hamphatna ading, kipawlna ading, tungsiah lamah puak ding cihte peuh ah ih thupi sak zaw uh a, athupi zaw Pasian adingin Pawlpi kem tuucingte’ ading, gammial mission nasepna, Pawlpi’ nasepna, mizawng tagahte huhna ah piak khiat ding thupi sak lozaw ih hiam? Ci-a kidothuai honpikhat ih om kha ding hi.\n(Note: Kha Siangtho Lawnna le Pianthakna Article ka gelhna sungah ‘Tatkhiatna pen kingah takpi thei lo a’ pen ‘Tatkhiatna kingah takpi lo thei a’ cih ding hizaw ei. Lungdam)\nA zom om lai ding…Majoring in Minors